***Монгол Улсын Их Хурлын 2012 оны намрын ээлжит чуулганы Нийгмийн бодлого, боловсрол, соёл, шинжлэх ухааны байнгын хорооны 11 дүгээр сарын 07-ны өдөр /Лхагва гариг/-ийн хуралдаан 10 цаг 00 минутад Төрийн ордны “А” танхимд эхлэв.***

Улсын Их Хурлын гишүүн, Нийгмийн бодлого, боловсрол, соёл, шинжлэх ухааны байнгын хорооны дарга З.Баянсэлэнгэ ирц, хэлэлцэх асуудлын дарааллыг танилцуулж хуралдааныг даргалав.

*Хуралдаанд ирвэл зохих 16 гишүүнээс 9 гишүүн ирж, 60.0 хувийн ирцтэй байв. Үүнд:*

***Чөлөөтэй:*** *С.Ганбаатар, Г.Уянга.*

***Тасалсан :*** *Л.Гантөмөр, С.Дэмбэрэл, Я.Санжмятав, С.Эрдэнэ.*

***Нэг. Барилгын тухай болон Хөдөлмөрийн аюулгүй байдал, эрүүл ахуйн тухай хуулийн биелэлтийг шалгаж санал, дүгнэлт гаргах үүрэг бүхий ажлын хэсгийн санал, дүгнэлт.***

Хэлэлцэж буй асуудалтай холбогдуулан Нийслэлийн Засаг даргын орлогч Н.Гантөмөр, Нийслэлийн Засаг даргын Тамгын газрын дарга Ё.Гэрэлчулуун, Монголын барилгачдын холбооны ерөнхийлөгч М.Батбаатар, Монголын Хөдөлмөрийн аюулгүй ажиллагаа, эрүүл ахуйн менежментийн хүрээлэнгийн ерөнхий захирал Д.Батбаатар, Мэргэжлийн хяналтын Ерөнхий газрын даргын үүрэг гүйцэтгэгч Д.Гүньбазар, тус газрын Тамгын газрын дарга С.Заяадэлгэр, Барилга байгууламж, эрчим хүчний хяналтын хэлтсийн дарга Г.Батбаатар, Хөдөлмөр, нийгмийн хамгааллын хяналтын хэлтсийн дарга Г.Эрдэнэтөгс, Барилга хот байгуулалтын яамны Барилга, барилгын материалын бодлогын зохицуулалтын газрын дарга Б.Цэдэндамба, Нийслэлийн мэргэжлийн хяналтын газрын дарга Г.Баярсайхан, тус газрын дэд дарга М.Ням-Очир, Хөдөлмөрийн яамны Хөдөлмөрийн харилцаа бодлого, зохицуулалтын газрын дарга Б.Алимаа, Улсын Их Хурлын Тамгын газрын Нийгмийн бодлого боловсрол, соёл, шинжлэх ухааны байнгын хорооны зөвлөх Л.Лхагвасүрэн, референт Р.Болормаа, П.Тогоо нар байлцав.

Улсын Их Хурлын тогтоолын төсөл болон ажлын хэсгийн санал, дүгнэлтийг Улсын Их Хурлын гишүүн, ажлын хэсгийн ахлагч, Ж.Батзандан гишүүн танилцуулав.

Танилцуулгатай холбогдуулан Улсын Их Хурлын гишүүн А.Бакей, С.Одонтуяа, Ц.Баярсайхан, Ц.Оюунгэрэл, Ц.Даваасүрэн, Г.Баярсайхан нарын асуусан асуултад Улсын Их Хурлын гишүүн О.Батзандан, О.Баасанхүү, ажлын хэсгээс Нийслэлийн засаг даргын орлогч Н.Гантөмөр, Мэргэжлийн хяналтын ерөнхий газрын Тамгын газрын дарга С.Заяадэлгэр нар хариулж тайлбар хийв.

Улсын Их Хурлын гишүүн Ц.Даваасүрэн, Ц.Баярсайхан, С.Одонтуяа, О.Баасанхүү нар санал хэлэв.

**З.Баянсэлэнгэ :** -Бакей гишүүний гаргасан горимын санал, хоёр Байнгын хорооноос тогтоол гаргахыг дэмжиж байгаа гишүүд гараа өргөнө үү.

Зөвшөөрсөн 6

Татгалзсан 7

Бүгд 13

Гишүүдийн олонхийн саналаар дэмжигдсэнгүй.

***Хуралдаан 11 цаг 35 минутад өндөрлөв.***

*Тэмдэглэл хөтөлсөн:*

ХУРАЛДААНЫ ТЭМДЭГЛЭЛ

ХӨТЛӨГЧ П.МЯДАГМАА

МОНГОЛ УЛСЫН ИХ ХУРЛЫН

2012 ОНЫ НАМРЫН ЭЭЛЖИТ ЧУУЛГАНЫ НИЙГМИЙН БОДЛОГО, БОЛОВСРОЛ, СОЁЛ, ШИНЖЛЭХ УХААНЫ БАЙНГЫН ХОРООНЫ

11 ДҮГЭЭР САРЫН 07-НЫ ӨДРИЙН ХУРАЛДААНЫ

ДЭЛГЭРЭНГҮЙ ТЭМДЭГЛЭЛ

**З.Баянсэлэнгэ :** -Өнөөдөр манай Байнгын хорооны хуралдаанд ирвэл зохих 15 гишүүнээс 8 гишүүн ирсэн байна. Өнөөдрийн Байнгын хорооны хуралдааныг Эдийн засгийн байнгын хороотой хамтарч зохион байгуулж байгаа. Эдийн засгийн байнгын хорооны гишүүдээс Г.Баярсайхан гишүүн, Д.Ганбат гишүүн Д.Ганхуяг гишүүн, Ц.Даваасүрэн гишүүн, С.Дэмбэрэл гишүүн, С.Одонтуяа гишүүн, Ц.Оюунгэрэл гишүүн, Д.Тэрбишдагва гишүүн оролцож байна. Гишүүдийн ирц хүрсэн тул хуралдаанаа эхэлье.

Байнгын хорооны өнөөдрийн хуралдаанаар Эдийн засгийн байнгын хорооны гишүүдтэй хамтран барилгын тухай болон хөдөлмөрийн аюулгүй байдал эрүүл ахуйн тухай хуулийн биелэлтийг шалгаж санал, дүгнэлт гаргах үүрэг бүхий ажлын хэсгийн танилцуулгыг сонсох ийм хэлэлцэх асуудал байгаа. Хэлэлцэх асуудалтай холбогдуулан өөр саналтай гишүүд байвал саналаа хэлнэ үү? Байхгүй бол хэлэлцэх асуудлаа батлах уу? За баталъя.

За хэлэлцэх асуудалдаа оръё.

Улсын Их Хурлын даргын 2012 оны 09 дүгээр сарын 08-ны өдрийн 103 тоот захирамжаар байгуулагдсан Барилгын тухай болон хөдөлмөрийн аюулгүй байдал, эрүүл ахуйн тухай хуулийн биелэлтийг шалгаж санал, дүгнэлт гаргах үүрэг бүхий ажлын хэсгийг Улсын Их хурлын гишүүн Ж.Батзандан ахлан ажлын хэсгийн гишүүнээр Улсын Их Хурлын гишүүн Ганбаатар, Г.Баярсайхан, Х.Болорчулуун, О.Баасанхүү, Ж.Батсуурь, Д.Ганбат нар ажилласан болно. Ажлын хэсгийн санал, дүгнэлтийг ажлын хэсгийн ахлагч, Улсын Их Хурлын гишүүн Ж.Батзандан гишүүн танилцуулна.

**Ж.Батзандан :** -Улсын Их Хурлын даргын захирамжаар Улаанбаатар хотод баригдаж байгаа барилгын ажлын үед хөдөлмөрийн аюулгүй ажиллагаа зөрчигдсөн хариуцлагагүй байдал гарч олон хүний эрдэнэт амь эрсдэх гэмтэх харамсалтай тохиолдлууд олон гарч байгаа. Үүнд шалгалт оруулсан гэдгийг та бүхэн мэдэж байгаа. Ажлын хэсэгт Улсын Их Хурлын гишүүн О.Баасанхүү, Г.Баярсайхан, Ж.Батсуурь, Х.Болорчулуун, С.Ганбаатар, Д.Ганбат нарын гишүүд оролцсон байгаа.

Ажлын хэсэг 2012 оны 10 дугаар сарын 02-ны өдөр Монголын барилгын үндэсний ассоциаци, Монголын барилгачдын үйлдвэрчний эвлэлийн холбооны удирдлагууд, Улсын Мэргэжлийн хяналтын газрын ахлах байцаагчид барилгын үйл ажиллагаа эрхэлж явуулж байгаа хуулийн этгээдийн төлөөлөгчдийг оролцуулан тус салбарт үүсээд байгаа нөхцөл байдлын шалтгаан алдаа дутагдлыг илрүүлэх болон гарсан зөрчилтэй холбогдуулан стандартын шаардлага хангаагүй буруутай хуулийн этгээд хуулиар хянах, шалгах эрх, үүргээ зохих ёсоор хэрэгжүүлээгүй эрх бүхий байгууллага ажилтанд хэрхэн хариуцлага тооцох цаашид энэ салбарт авах арга хэмжээний талаар хэлэлцэн ажлын хэсгийн өргөтгөсөн хуралдааныг төрийн ордонд зохион байгуулсан юм. Мэргэжлийн хяналтын Ерөнхий газрын болон Нийслэлийн мэргэжлийн хяналтын газрын барилгын техникийн хяналт, өргөх механизмын хяналт, хөдөлмөрийн аюулгүй байдал, нийгмийн хамгааллын хяналтын улсын байцаагчдыг оролцуулсан 86 хүний бүрэлдэхүүнтэй 6 ажлын хэсэг 2012 оны 09 дүгээр сарын 12-оос 2012 оны 09 дүгээр сарын 26-ны хооронд хяналт шалгалт хийж гүйцэтгэсэн байна.

Хяналт, шалгалтанд Сүхбаатар, Баянгол, Баянзүрх, Чингэлтэй, Сонгинохайрхан, Багануур, Налайх дүүргийн нийт 594 объект 782 ачаа өргөх байгууламж 1892 аж ахуйн нэгж байгууллага, 1629 инженер техникийн ажилтан хамрагдсан байна.

2012 оны 10 дугаар сарын 04-ний өдрийн байдлаар нийт шалгалтанд хамрагдсан 594 объектоос давхардсан тоогоор барилгын ажил эрхлэх үргэлжлүүлэх зөвшөөрөл авалгүйгээр Барилгын угсралтын ажлыг эхэлсэн болон магадлал хийгдэж баталгаажуулаагүй зураг төслөөр барилгын ажил гүйцэтгэсэн 168, тусгай зөвшөөрөлгүй барилгын ажил гүйцэтгэсэн 29, ус, дулаан, цахилгаан, цэвэр, бохир усны хангагч байгууллагаас техникийн нөхцөл аваагүй буюу дутуу авсан 112, захиалагчийн болон зураг төсөл зохиогчийн хяналтыг хангалтгүй хийсэн 254, үндсэн хийц, бүтээц болох цутгамал төмөр бетон рам, хучилтын бетон зуурмагаас дээж авч сорьц шахуулдаггүй. Үндсэн бүтээцийн бетоны бат бөхийг эрх бүхий итгэмжлэгдсэн Лаборатори тодорхойлуулаагүй 121, хамгаалалтын зурвасыг болон барилга хоорондын зай хэмжээ зөрчигдсөн, хянагдан батлагдсан ерөнхий төлөвлөгөөнд тусгагдсан хэмжээг тухайн байгууллагын зөвшөөрөлгүй, дур мэдэн өөрчлөгдсөн зэрэг зөрчлүүдийг илрүүлсэн байна. Эзэн холбогдогч нь тодорхойгүй хяналт, шалгалтаас зайлсхийсэн 67 объект байгааг шалгаж тодруулах ажил хийгдлээ. Мөн хөдөлмөр хамгаалал аюулгүй ажиллагаа болон зөвшөөрөлгүй барилга баригдаж байгаа барилгуудад бетон зуурмаг нийлүүлэхгүй байх талаар гаргасан улсын байцаагчийн албан шаардлагыг 400 аж ахуйн нэгж байгууллага, бетон зуурмагийн 50 гаруй узелүүдэд хүргүүлсэн байна.

Шалгалтаар нийт 15382 зөрчил илрүүлж 3324 буюу 23.7 хувийг газар дээр нь арилгуулж 2126 заалт бүхий 384 улсын байцаагчдын хамтарсан албан шаардлага, 78 улсын байцаагчийн дүгнэлт гаргаж барилга угсралтын ажлыг зогсоох тухай 176 акт гарган хүргүүлж, зөрчил гаргасан 331 аж ахуйн нэгж байгууллагад нийт 143.7 сая төгрөгийн шийтгэвэр ногдуулсан байна. Мөн нийслэлийн иргэдийн Төлөөлөгчдийн Хурлын тэргүүлэгчдийн 2012 оны 08 дугаар сарын 01-ний өдрийн 08 дугаар тогтоолоор улсын болон нийслэлийн төсвийн хөрөнгөөр хийгдэх барилга байгууламжийн ажлаас бусад барилгын ажил шинээр эхлүүлэх өргөтгөхийг түр зогсоосон шийдвэр гарсантай холбогдуулан уг асуудлыг судалж цаашид авах арга хэмжээний талаар санал боловсруулах ажлын хэсэг байгуулагдсан болно.

Ажлын хэсгийн бүрэлдэхүүнд Нийслэлийн мэргэжлийн хяналтын газар, Ус сувгийн удирдах газар, Улаанбаатар дулааны шугам сүлжээ, Нийслэлийн барилга хот байгуулалт, хот төлөвлөлтийн газар, Замын цагдаагийн газар, Нийслэлийн цагдаагийн газрын удирдлагууд орж ажилласан ба нийт 4 удаа нээлттэй хурал зохион байгуулж холбогдох арга хэмжээг авчээ. Шалгалтын явцад барилга угсралтын ажиллагаа эхлүүлэх зөвшөөрлөө бүрдүүлсэн буюу барилга угсралтын ажлаа эхлээгүй 4 барилга, ажлын зураг улсын экспертизээр хянаж баталгаажаагүй 33 барилга, газар олголтын захирамжаас бусад холбогдох зөвшөөрөл бүрдүүлээгүй 41 байгууллага, газар эзэмших эрх барилга байгууламж барих зөвшөөрөлгүй нэг барилга байгууламж байгааг тогтоосон байна. Мөн ажлын хэсэг тодорхой аж ахуйн нэгж байгууллага дээр бас шалгалт хийсэн. Тухайлбал тэнгис кино театрын урд дахь барилгын үйл ажиллагаанаас болж нэг залуугийн алтан амь нас эрсдсэн байгаа. Тэр барилгын үйл ажиллагаан дээр тодорхой хяналт шалгалт хийхэд тухайн барилгад зөвшөөрөгдсөн газраас илүү хэмжээгээр өөрөөр хэлбэл зөвшөөрөл авсан хэмжээнээс илүү хэмжээгээр барилга байгууламжаа барьсан. Хөдөлмөрийн аюулгүй байдал эрүүл ахуйн хууль, дүрэм, тогтоомжийг мөрдөөгүйгээс болоод нэг хүний алтан амь эрсдсэн байх жишээтэй.

Ер нь сүүлийн өдрүүдэд, сүүлийн саруудад гарч байгаа барилгын аваар ослыг хянаж хараад үзэхэд, хөдөлмөрийн аюулгүй байдал эрүүл ахуйн хууль, дүрэм тогтоомжийг ноцтой зөрчсөн тохиолдлууд олон гарсан байна. Иймээс ажлын хэсэг тодорхой дүгнэлтээ гаргаад Эдийн засгийн болон Нийгмийн бодлогын байнгын хороонд хүргүүлсэн байгаа. Ажлын хэсгийн дүгнэлт дээр тулгуурлаад 2 байнгын хорооны санал, дүгнэлтийг үндэслээд Улсын Их Хурлаас тогтоол гаргаж цаашид авах арга хэмжээний талаар Засгийн газарт чиглэл өгөх нь зүйтэй гэдэг саналыг ажлын хэсгээс санал болгож байгаа юм.

Тогтоолын төслөө танилцуулчихмаар байна.

**З.Баянсэлэнгэ : -**Тогтоолын төслөө нэг мөсөн танилцуулчих.

**Ж.Батзандан :** -Монгол Улсын Их Хурлын тогтоол, тогтоолын төслийн тухай, барилгын салбарт хөдөлмөр хамгаалал хөдөлмөрийн аюулгүй байдлыг хангах ажлыг эрчимжүүлэх зарим арга хэмжээний тухай тогтоолын төслийг Нийгмийн бодлого, Эдийн засгийн байнгын хорооноос хамтарсан хэлбэрээр гаргаж Улсын Их Хуралд өргөн барих нь зүйтэй гэж үзэж байна.

1. Барилгын тухай болон хөдөлмөрийн аюулгүй байдал, эрүүл ахуйн тухай хуулийн хэрэгжилтийг хангахтай холбогдуулан дараах арга хэмжээг авч хэрэгжүүлэхийг Монгол Улсын Засгийн газар Засгийн газрын Ерөнхий сайд Н.Алтанхуягт даалгасугай.

1. Нийгмийн даатгалын сангаас олгох үйлдвэрлэлийн осол, мэргэжлээс шалтгаалсан өвчний тэтгэвэр, тэтгэмж төлбөрийн тухай хуульд үйлдвэрлэлийн осол мэргэжлээс шалтгаалсан өвчнөөс урьдчилан сэргийлэх сургалт сурталчилгааны арга хэмжээнд зарцуулах эрх зүйн зохицуулалтыг боловсронгуй болгох.

2. Аж ахуйн нэгж байгууллагууд үйлдвэрлэл үйлчилгээний зардлын 5 хувиас доошгүй хэмжээний хөрөнгийг хөдөлмөрийн аюулгүй байдал, эрүүл ахуйн болон үйлдвэрлэлийн осол мэргэжлээс шалтгаалсан өвчнөөс урьдчилан сэргийлэх зардалд зарцуулахаар холбогдох хуульд нэмэлт, өөрчлөлт оруулах.

3. Мэргэжлийн сургалт үйлдвэрийн төвүүдийг барилга уул уурхай, эрчим хүч, зам тээвэр, хөнгөн хүнсний үйлдвэрлэл үйлчилгээний салбарын ажил олгогч ажилтны хөдөлмөрийн аюулгүй байдал, эрүүл ахуйн түшиц газар болгон өөрчилж материаллаг баазыг бэхжүүлэх, хүний нөөцийн зардлын асуудлыг шийдвэрлэх арга хэмжээ авах.

4. Мэргэжлээс шалтгаалсан өвчнийг оношлох, эрт илрүүлэх зорилгоор хөдөлмөрийн нөхцөл мэргэжлээс шалтгаалсан өвчин судлалын үндэсний төвийн тоног төхөөрөмжийг шинэчлэх, материаллаг баазыг бэхжүүлэх эмч, эрүүл ахуйн ажилтныг бэлтгэх тэдний чадавхийг дээшлүүлэх ажлыг үе шаттайгаар зохион байгуулах.

5. Барилга байгууламжийн зураг төсөл боловсруулах, барилгын ажлыг эхлүүлэх, үргэлжлүүлэх, материалын үйлдвэрлэл, өргөх байгууламж түүний эд ангийн үйлдвэрлэл, угсралт засвар үйлчилгээ эрхлэх тусгай зөвшөөрөл олголтын байдлыг 2012 онд багтаан холбогдох хууль хяналтын байгууллагуудтай хамтран шалгаж зөвшөөрөлгүй болон технологийн дүрэм, журмыг зөрчин барилга барьж байгаа аж ахуйн нэгжийн тусгай зөвшөөрлийг цуцлах, холбогдох этгээдэд хариуцлагыг тооцох хариуцлага тооцсон арга хэмжээ авч, дүнг Засгийн газрын хуралдаанаар хэлэлцэж улмаар энэ талаар холбогдох Байнгын хороодод танилцуулах.

6. Барилга байгууламжтай холбоотой аливаа зөвшөөрөл тусгай зөвшөөрөл олгох үйл ажиллагааг төрийн бус байгууллагууд мэргэжлийн холбоодод шилжүүлэх замаар иргэд олон нийтийн оролцоо хяналтыг бий болгох ил тод хөнгөн шуурхай байдлыг хангах асуудлыг судлан боловсруулах.

7. Барилга байгууламжид тавих төрийн болон техникийн хяналтын одоогийн тогтолцоог боловсронгуй болгож оролцогч талуудын оролцоонд суурилсан хяналт, шалгалтын нэгдсэн тогтолцоог бүрдүүлэх арга хэмжээ авах.

8. Нийслэлд барилга барих газар болон техникийн нөхцөл олгодог тогтолцоог иргэн үзэж, хариуцлагыг сайжруулах хүнд суртал, чирэгдлийг багасгах, бүх төрлийн барилга байгууламжийн байршил, хоорондын зай хэмжээ, давхрын өндрийг хот төлөвлөлт газар хөдлөлт, галын ба эрүүл ахуйн норм, шаардлагад нийцүүлэн газар олголтын асуудлыг Улаанбаатар хотыг 2030 он хүртэл хөгжүүлэх, ерөнхий төлөвлөгөө түүний үе шатны зорилтын хүрээнд хийгдэх хэсэгчилсэн ерөнхий төлөвлөгөөтэй уялдуулан зохион байгуулах.

9. Цэцэрлэг, ерөнхий боловсролын сургууль, нэгдсэн эмнэлгүүдийн эдэлбэр газарт Улаанбаатар хотын ерөнхий төлөвлөгөөг зөрчин газрын зөвшөөрөл олгосон зөвшөөрлүүдийг эргэн нягталж хууль зөрчиж гарсан бол хүчингүй болгох, шаардлагатай гэж үзвэл хууль, хяналтын байгууллага авлигатай тэмцэх газраар шалгуулах арга хэмжээг авах.

10. Барилгын тухай хууль тогтоомж, норм, дүрэм, журмуудад зохих нэмэлт, өөрчлөлтүүдийг оруулах замаар барилгын салбарын эрх зүйн орчинг шинэчилж холбогдох хууль тогтоомжийг төслүүдийг боловсруулж Улсын Их Хуралд өргөн мэдүүлэх ажлыг 2013 оны эхний хагасад багтаан зохион байгуулах.

11. Иргэдээс ирүүлж байгаа мэдээлэл болон хууль бус үндэслэлүүдийг харгалзан үзэж газар, хууль бус зөвшөөрлийн ард бизнесийн томоохон бүлэглэл, албан тушаалын гэмт хэрэг нуугдаж байдаг хэмээн үзэж байгаа тул авлигатай тэмцэх газраас бие даасан ажлын хэсэг байгуулж энэ талаар шалгасан ажлын үр дүнг Улсын Их Хуралд мэдээлэх.

Хоёр. Энэ тогтоолын биелэлтэнд хяналт тавьж ажиллахыг Нийгмийн бодлого, боловсрол, соёл, шинжлэх ухааны байнгын хороо З.Баянсэлэнгэ, Эдийн засгийн байнгын хороо Б.Гарамгайбаатар нарт тус тус даалгасугай гэсэн тогтоолын төслийг бэлэн болгосон байна. Энэ тогтоолын төслийг Улсын Их Хуралд өргөн бариад Засгийн газарт тогтоолоор үүрэг болгох нь барилгын салбар болон хөдөлмөрийн аюулгүй байдал, эрүүл ахуйн орчныг сайжруулахад чухал ач холбогдолтой гэж үзэж байна.

**З.Баянсэлэнгэ : -**Мөн ажлын хэсгийн танилцуулгатай холбогдуулан байнгын хорооны хуралдаанд хүрэлцэн ирсэн албан тушаалтнуудыг танилцуулъя. Н.Гантөмөр нийслэлийн Засаг даргын орлогч, С.Гэрэлчулуун Нийслэлийн Засаг даргын Тамгын газрын дарга, М.Батбаатар Монголын барилгачдын холбооны ерөнхийлөгч, Д.Батбаатар Монголын Хөдөлмөрийн аюулгүй ажиллагаа, эрүүл ахуйн менежментийн хүрээлэнгийн ерөнхий захирал, Д.Гүньбазар Мэргэжлийн хяналтын Ерөнхий газрын даргын үүрэг гүйцэтгэгч, н.Заяадэлгэр Мэргэжлийн хяналтын Ерөнхий газрын Тамгын газрын дарга, Барилга хот байгуулалтын яамны Барилга, барилгын материалын бодлогын зохицуулалтын газрын дарга Б.Цэдэндамба, Нийслэлийн мэргэжлийн хяналтын газрын дарга Г.Баярсайхан, Нийслэлийн мэргэжлийн хяналтын газрын дэд дарга М.Ням-Очир, Мэргэжлийн хяналтын Ерөнхий газрын Барилга байгууламж, эрчим хүчний хяналтын хэлтсийн дарга Г.Батбаатар, Мэргэжлийн хяналтын Ерөнхий газрын Хөдөлмөр, нийгмийн хамгааллын хяналтын хэлтсийн дарга Г.Эрдэнэтөгс, Хөдөлмөрийн яамны Хөдөлмөрийн харилцаа бодлого, зохицуулалтын газрын дарга Алимаа гэсэн ийм хүмүүс ирсэн байна.

Ажлын хэсгийн санал дүгнэлттэй холбогдуулан асуух асуулттай гишүүд байвал гараа өргөнө үү. А.Бакей гишүүн.

**А.Бакей :** -Баярлалаа. Ер нь бол ажлын хэсэг богино хугацаанд нилээд эрчимтэй, сайн ажиллажээ гэж тодорхой дүгнэлт гаргасан байна. Тогтоолын төсөл бэлдсэн байна. Тийм учраас ажлын хэсэгт бол талархал дэвшүүлэх хэрэгтэй гэж бодож байна. Зүгээр зарим нэг зүйлийг тодруулж асуух хэрэгтэй байх. Энэ тогтоолын төсөлд бол нийтдээ 11 заалт орж байна. 11 заалтын 4 нь болохоор яахав хөдөлмөр хамгаалал, нийгмийн асуудалтай холбоотой заалт байна, 3 нь болохоор тусгай зөвшөөрөлтэй холбоотой асуудал хөндөж байх шиг байна, 2 нь бол газар олголттой холбоотой асуудал, ердөө ганцхан нь хяналттай холбоотой заалт байгаад байх шиг байна. Яг нарийн дээрээ бол бүхэл бүтэн Улсын мэргэжлийн хяналтын газар гэж хяналтын арми ажиллаж байсан. Энэ дутагдлууд бол нүдэн дээр бүх хүний нүдэн дээр зүгээр гараад алхахад бол ил байж байсан. Тэгэхээр ер нь бол мэргэжлийн хяналттай холбоотой заалтыг илүү тодруулж энэ талаар одоо цаашдаа ямар арга хэмжээ авах вэ гэдэг талаар илүү тодруулж тусгаж болохгүй байсан уу?

Энэ бол хяналтын механизм ажиллаагүй учраас ийм зөрчил гарч байна гэж би бодож байна. Тэгээд ч хүний амь алтан амь эрсдсэн явдал бол зөвхөн өнөөдөр гарч байгаа явдал биш. Энэ танилцуулгаас харахад 2008 он гэхэд бол 49 хүн нас барж байсан юм байна шүү дээ. Барилгын асуудлаас болж. Тэгээд ер нь бол одоогоос 5, 6 жилийн өмнө ийм ийм байж байхад ерөөсөө л харсан ч хараагүй юм шиг яваад ирсэнтэй холбоотой байхгүй юу. Хяналтын механизм ажиллаагүй. Хяналтын байгууллага ажиллаагүй. Тэгэхээр энэ тогтоолын төсөлд хяналттай холбоотой асуудлыг илүү тодруулж оруулж болохгүй байсан уу гэсэн нэгдүгээр асуудал байна.

Хоёрдугаарт бол сонгуулийн жилд бол ер нь зөрчил их гардаг юм л даа. Бүх хүний анхаарал бүх хүмүүсийн анхаарал сонгуульд төвлөрөөд явахаараа араас нь хулгай хийдэг байхгүй юу. Нөгөө хууль бус газар олголт хийдэг. Хууль бус барилга барьдаг. Зөвшөөрөлгүй барилга барьдаг. Тэгэхээр энэ ажлын хэсэг бол яг энэ яг сонгуулийн жил буюу 2012 онд энэ хууль бус газар олголт, хууль бус барилга барьсан асуудлаар илүү тодруулж тусгасан. Илүү цаг хугацааны хувьд бол ялгаатай асуудал байна уу, үгүй юу.

Гуравдугаарт бол энэ тендертэй их холбоотой байгаа юм. Одоо ингээд хараад байхад томоохон компаниуд тендерийг бөөнөөр авчихаад барилгын тендерийг тэгээд дараа нь одоо ямар ч бэлтгэлгүй жижиг мэргэжлийн бэлтгэлгүй, чадамжгүй тийм жижиг компаниудад бол нөгөө тендерээр авсан барилгаа тендерээ дахиад зардаг юм билээ. Тэгээд өөрсдөө болохоор зөвхөн тендерээ авах, тэрийгээ зарах дундаас нь ашиг олох өөрсдөө ажиллахгүй ийм байдал бол түгээмэл болчихсон байна. Тэгэхээр энэ тендертэй холбоотой асуудлыг илүү судалж үзсэн тал байна уу, үгүй юу? Ер нь яг нарийн дээрээ бол Улаанбаатар хотод бол энэ барилгын тендерт бол цөөхөн хэдхэн компани давамгайлах байр сууриар хяналтаа тогтоосон байгаа. Тэгээд тендерээ бөөнөөр нь авчихаад тэрийгээ зараад сууж амьдардаг ийм компаниуд олон болчихсон байна. Энэ талаар одоо бас судалж тогтоосон юм байна уу? Тодруулж өгөөч гэж хүсэж байгаа юм.

**Ж.Батзандан :**-Тэгэхээр Улсын Их Хурлаас ажлын хэсэг Улсын Их Хурлын даргын захирамжаар байгуулагдсан. Улсын Их Хурлын даргын захирамж буюу, захирамжаар байгуулагдсан хяналт, шалгалт хийх ажлын хэсэг нь төрийн хяналт, шалгалтын хуулийн хүрээнд явж байгаа. Улсын Их Хурал ч өөрөө хуулийн хүрээнд хяналт, шалгалтын чиг үүргээ хэрэгжүүлэх ёстой. Төрийн хяналт шалгалтын тухай хууль, Улсын Их Хурлын тухай захирамжид 7 гишүүний бүрэлдэхүүнтэй энэ ажлын хэсэг нь Барилгын болон хөдөлмөрийн аюулгүй байдал, эрүүл ахуйн хууль, тогтоомжийн хэрэгжилтийг хянах үндсэн чиг үүрэгтэйгээр байгуулагдсан байгаа. Тэгэхээр энэ 2 хуулийн хэрэгжилтийг хянах, хэрэгжилтэнд тавих үндсэн чиг үүргээр ажлын хэсэг байгуулсан. Ажлын хэсгийн хяналтаа хэрэгжүүлж явах явцад үнэхээр А.Бакей гишүүний хэлдэг төрийн хяналт шалгалтын тухай хуулийн хэрэгжилт маш муу байгааг бид олж харсан байгаа.

Тендерийн хуулийн хэрэгжилттэй холбоотой маш олон хуулийн зөрчлүүд будлиан байгааг олж харсан байгаа. Газрын хууль газрын харилцаатай холбоотой олон асуудлаас үүдэлтэй маргаанууд хууль зөрчсөн үйлдлүүд байгааг бид олж харсан байгаа. Ажлын хэсэг дүгнэлтээ 2 хуультай холбоотой гаргах учраас дүгнэлтээ бид барилгын тухай хууль, хөдөлмөрийн аюулгүй байдал, эрүүл ахуйн тухай хуультай холбоотой гаргасан. Тэр төрийн хяналт шалгалтын тухай хууль тогтоомжтой холбоотойгоор хэдэн зүйлийг хэлье гэж бодож байна. Мэргэжлийн хяналтын байгууллага, мэргэжлийн хяналтыг хэрэгжүүлнэ. Төрийн хяналт шалгалтын тухай хуулийг төрийн бүх шатны байгууллагууд хэрэгжүүлэх бүрэн боломжтой. Засаг дарга хэрэгжүүлэх боломжтой, иргэдийн Төлөөлөгчийн хурал хэрэгжүүлэх боломжтой, дээд түвшиндээ Засгийн газар хэрэгжүүлэх боломжтой, Улсын Их Хурал хэрэгжүүлэх боломжтой байгаа. Бүх шатандаа. Харамсалтай нь сүүлийн жилүүдэд, төрийн хяналт, шалгалтын механизм алдагдсан, хяналт, шалгалтын бүтэц байгууллагууд хуулийн хүрээнд ажиллахгүй болсон байна.

Тухайлбал Мэргэжлийн хяналтын газрын даргатай уулзаж байхад нэг зүйлийг бидний өөдөөс ярьж байгаа юм. Бид төлөвлөгөөт хяналтыг хэрэгжүүлдэг гэж ярьж байгаа юм. Би тэгээд явцын хяналт хийдэггүй юм бэ? Байнгын хяналт яагаад хийдэггүй юм гэхэд хуулиар бидэнд зөвхөн төлөвлөгөөт хяналт хийх эрх нь олгогдсон юм. Жилийн өмнө бид төлөвлөгөөгөө гаргадаг юм. Тэр төлөвлөгөөний дагуу бид хяналт хийдэг юм гэж иймэрхүү юм яриад сууж байх жишээтэй.

Төрийн хяналт, шалгалтын хууль дээр бол хяналтын 2, 3 үндсэн хэлбэр байгаа.

Нэгдүгээрт төлөвлөгөөт хяналт гэж байгаа. Явцын хяналт, гүйцэтгэлийн хяналт гэсэн ийм үндсэн 3 хэлбэр байгаа. Манай мэргэжлийн хяналтын байгууллага бол үндсэндээ төлөвлөгөөт хяналт, гүйцэтгэлийн хяналтаа хийгээд байгаа. Явцын хяналтаа хийхгүй байгаа. Явцын хяналтаа хийхгүй байгаагийн улмаас барилга, зам, гүүр, уул уурхай дээр хөдөлмөрийн аюулгүй байдлын зөрчлүүд эрүүл ахуйн зөрчлүүд олон арваараа гарч байгаа гэдийг бид илрүүлсэн. Цаашид Улсын Их Хурлаас энэ тендерийн тухай хууль, төрийн хяналт, шалгалтын тухай хуулийн хэрэгжилттэй холбогдуулсан тусгай ажлын хэсэг байгуулж ажиллах нь зүйтэй гэсэн саналыг бас дэвшүүлж байна.

**З.Баянсэлэнгэ : -**Яамдаас Мэргэжлийн хяналтын ерөнхий газрын холбогдох хүмүүсээс Бакей гишүүний асуултанд хариулт авъя. Хэн хариулах вэ?

**Заяадэлгэр :** -Мэргэжлийн хяналтын ерөнхий газраас хийгдэж байгаа ажлууд бол нэгдүгээрт төлөвлөгөөт шалгалтууд хийгдэж байгаа. Гүйцэтгэлийн шалгалт хийгдэж байгаа. Иргэдээс ирсэн иргэд аж ахуйн нэгж байгууллагуудаас ирсэн шалгалтууд хийгдэж байгаа. Мөн гүйцэтгэлийн явц дундын шалгалт бол хийгдэж байгаа. Яагаад гэвэл бид нар Төрийн хяналт, шалгалтын тухай хуульд нэмэлт, өөрчлөлт оруулсантай холбогдуулаад тухайн объектийн эрсдлийн үнэлгээ бол 2011 онд нилээд эрчимтэй объектуудыг хамруулж гаргасан. Энэний үндсэн дээрээс их, бага, дунд эрсдэлтэй объектууд дээр явц дундын хяналтад бол хийгдэж байгаа. Сонгуулийн жилтэй холбоотой гарч байгаа тоо тэр осол аваарын тоо, харьцангуй ноднингийн мөн үеийнхтэй харьцуулахад бол ерөнхийдөө ойролцоо байгаа. Гэхдээ энэ жилийн хувьд бол хөдөлмөрийн аюулгүй ажиллагаа ялангуяа барилга байгууламжийн аюулгүй ажиллагааг мөрдөж ажиллаагүйтэй холбоотой хийгдсэн аж ахуйн нэгж дээр гарсан осол аваарын тоо бол зарим объектууд бол шалгалтанд хамрагдсан объектууд орж байгаа. Зарим нэг нь бол хамрагдаагүй объект гарч ирсэн байгаа. За үүнтэй холбоотойгоор үйл ажиллагаа зогсоох холбогдох арга хэмжээ авах, мэдээ тайлан энэ хүргүүлэх энэ арга хэмжээ бол авагдаад явж байгаа.

**Ж.Батзандан :** - Энэ дээр би мэргэжлийн хяналтын байгууллагынхантай би уулзсан. Мэргэжлийн хяналтын байгууллагын хамар доор нь үүдэнд нь баригдаж байгаа барилга нь зөвшөөрөгдсөн хэмжээнээс 40, 50 хувиар том хэмжээтэй баригдчихаад байгаа тэрийг мэдээгүй л явж байх жишээтэй мэдсэн ч мэдээгүй юм шиг нүдээ аньдаг байдал өнөөдрийг хүртэл явсан. Тэр хүний аминд хүрээд байгаа олон барилгууд чинь хуулинд заасан 70х30-ын харьцаанаас хэтэрчихээд байгаа шүү. 70 хувь нь барилга барих хэмжээ, 30 хувь нь ногоон байгууламж зам, талбай гэж байгаа юм. Олон барилга дээр энэ мэргэжлийн хяналтын байгууллага явц дундын хяналтаа хийдэг байсан бол хариуцлага тооцдог байсан бол ийм завхрал гарахгүй. Тэр Төрийн хяналт, шалгалтын байгууллагууд, Монгол Улсад иргэдийн хурлын хяналт, шалгалтын тогтолцоо алга. Иргэдийн хурал ерөөсөө хяналт шалгалтаа хэрэгжүүлэхгүй байна. Засаг дарга нар хяналт, шалгалтаа хэрэгжүүлэхгүй байна. Мэргэжлийн чиглэлийн байгууллагууд нь хяналт шалгалтаа хуулийн түвшиндээ бүрэн дүүрэн хийж чадахгүй байгаагаас болоод хүний амь нас эрсдэж байна. Хууль зөрчигдөж байна гэж бид үзэж байна.

Тийм ч учраас Мэргэжлийн хяналтын байгууллагын дарга Содхүү гэдэг нөхрийг албан тушаалаас нь огцруул гэдэг шаардлагыг Ерөнхий сайдад би хүргүүлсэн. Үүний дагуу Содхүүд хариуцлага тооцсон гэж би ойлгож байгаа. Ер нь Мэргэжлийн хяналтын байгууллагад мэдээж тулгамдаж байгаа олон асуудал байгааг ойлгож байна. Хүн хүч дутагдалтай байгааг ойлгож байна. Боловсон хүчин дутагдалтай байгаа. Мэргэжлийн шаардлага хангаж чадахгүй байгаа. Хууль, эрх зүйн зохицуулалт дутмаг, бүрхэг байгаа гээд олон хүндрэл байгаа гэдгийг бид ойлгож байгаа. Гэхдээ сэтгэл дутаж байгаа удирдлага зохион байгуулалт дутаж байгаа гэдгийг энд харсан шүү гэдгийг хэлмээр байна.

**З.Баянсэлэнгэ : -**За О.Баасанхүү гишүүн.

**О.Баасанхүү:** - Би ажлын хэсэгт орж ажилласны хувьд Бакей гишүүний түрүүний хэлдэг сонгуулийн жилээр далимдуулж хууль бус ажиллагаа нилээд явдаг гэж хэлсэн. Бид нарын шалгалтын явцад ч гэсэн тэр бол тодорхой хэмжээгээр үнэн байсан. Энэ бол мэдээж албан тушаалтантай холбоотой асуудал учраас энэ асуудлыг ямар ч байсан албан тушаалын гэмт хэргийн шинж байхыг үгүйсгэхгүй гэж үзээд Авлигатай тэмцэх газар миний бие бол ажлын хэсэг байгуулаач ээ гэсэн саналаа бол хүргүүлсэн байгаа.

Хоёрдугаар асуудал ер нь бол энэ хууль бус үйл ажиллагаа цаашлаад нарийн ярих юм бол бас Үндэсний аюулгүй байдалтай ч холбоотой байхыг үгүйсгэхгүй асуудал бас илэрсэн. Тухайлбал төв шуудангийн урд талд байгаа 25 давхар экоконстракшны барилга нь төрийн хамгаалалтын бүсэд тэр тусмаа өнөөдөр гадаадын буюу Хятадын хөрөнгө оруулалттайгаар баригдаж байна гэсэн мэдээлэл байгаа учраас энийг Тагнуулын Ерөнхий газар болон Авлигатай тэмцэх газраас шалгуулахаар ажлын хэсэг бас ажиллуулах гэж байгаа бас дээр нь юу гэх юм бол Мэргэжлийн хяналтын газар усны ундарган дээр байшин барьсан байх бололцоотой байсан тэр асуудлыг бид нар бас судлуулъя гэж өгч байна. Тэгээд энэ тогтоолын төсөл дээр 9, 11 гэсэн 2 заалт байгаа. Тэр нь бол цэцэрлэг, ерөнхий боловсролын сургууль нэгдсэн эмнэлгүүдийн эдэлбэр газарт Улаанбаатар хотын ерөнхий төлөвлөгөөг зөрчин газрын зөвшөөрөл олгосон гэдэг энэ асуудлыг авлигатай тэмцэх газраас шалгуулна гэсэн зүйл оруулсан. Мөн 11 дээр болохоор иргэдээс ирүүлж байгаа мэдээлэл дээр нь би энэ дээр нэг зүйлийг нэмж оруулах санал тавиад байгаа.

Хууль бус үндэслэлийн дагуу гэж зөвхөн мэдээллийн дагуу биш, газар барилга, байгууламжийн хууль бус зөвшөөрлийн ард бизнесийн томоохон бүлэглэл, албан тушаалын гэмт хэрэг нуугдаж байдаг хэмээн үзэж байгаа тул Авлигатай тэмцэх газраас бие даасан ажлын хэсэг байгуулж энэ талаар шалгасан ажлын үр дүнг Улсын Их Хуралд мэдээлэх гэсэн байгаа. Энэ утгаараа Бакей гишүүний тэр яриад байгаа хууль бус зүйлүүдийг Авлигатай тэмцэх газрын зүгээс бол тодорхой хариу өгөх байх гэж бодож байна.

**А.Бакей :**  -Нэг л юм тодруулчихъя. Тэр том компаниуд тендерийг одоо дамлан зардаг асуудал энэ талаар шалгасан юм байна уу?

**Ж.Батзандан :** - Тэр бидний чиг үүрэгт Тендерийн тухай хуулийг хянах чиг үүрэг бидэнд байхгүй. Тийм учраас тендерийн хуулийн хэрэгжилтэн дээр бид хяналт тавиагүй. Бидний чиг үүрэг Төрийн хяналт, шалгалтын тухай хуулийн хэрэгжилтийг хянах чиг, үүрэг байхгүй. Бидний чиг үүрэг бол хоёрхон хуультай холбоотой. Хөдөлмөрийн тухай хууль, Барилгын тухай хууль, Хөдөлмөрийн аюулгүй байдлын тухай хууль энэ чиглэлд байгаа. Авлигатай холбоотой асуудлыг нэмж хэлмээр байна. Зөвшөөрөлгүй баригдаж байгаа барилга болгоны цаана авлига байгаа. Энийг бол бид харж байгаа. Дур зоргоороо авирлаж байгаа барилгын компаниуд болгоны цаана авлига байгаа, албан тушаалын гэмт хэрэг байгаа. Энийг бид харж байгаа. Тэгэхээр энэ дээр хатуу тэмцэл явуулна шүү. 20 жил дур зоргоороо загнасан. Эрх мэдэлтнүүд байгаа нэг том барилгын компанийн цаана нэг дарга байгаа. Энийг зогсооно, улс төр, бизнес хоёр холилдсон байна. Энэ чиглэлд зоримог арга хэмжээ авах ёстой гэж ойлгож байгаа.

**З.Баянсэлэнгэ : -**За Бакей гишүүний тэр тендертэй холбоотой асуудалд Монголын Барилгачдын холбооны ерөнхийлөгч Батбаатар санал хэлэх үү? Ер нь яаж явагдаад байдаг юм энэ барилгууд чинь зөвшөөрөлтэй зөвшөөрөлгүй гээд явагдаад байдаг. Хүний амь настай холбоотой, хөдөлмөрийн аюулгүй байдал зөрчсөн энэ тухай яригдаад байна л даа.

**М.Батбаатар :** - Би өнөөдрийн энэ асуудалд ач холбогдол өгсөнд их баярлалаа. Энэ асуудал дээр 2 чиглэлээр Их Хурлын гишүүд, Байнгын хорооны гишүүд анхаарах болов уу гэж бодож байна.

Нэгдүгээрт нь ажилласан ажлын хэсэг маань гаргасан үр дүнгээ энд хэлэлцээд энд хүрэлцэн ирсэн мэргэжлийн байгууллагуудаас санал аваад энэ дээр хэлэлцэгдэж байгаа болов уу гэсэн ойлголт энэтэй холбогдуулаад тендер тэгээд энэ хууль зөрчсөн асуудал дээр бүгдэн дээр бид нар үнэлэлт, дүгнэлт өгөх юм уу нэг бол тэр нь зөв, энэ нь зөв гэж хэлэх бол хараахан тийм орчин бүрдээгүй учраас би энийг 2 салгаж явна.

Нэгдүгээрт нь хамгийн түрүүнд энэ ажлын хэсгийн анхны зорилго би Батзандан гишүүнтэй уулзаж байхад бол анх саналаа хэлж байсан. Энэ барилгын салбарын хөдөлмөрийн аюулгүй байдал, эрүүл ахуйн тогтолцоог шинэчлэх асуудлаар санал боловсруулаад тэгээд энэ асуудлыг эхлээд шийдээдхээч. Тэгээд дараа нь одоо энэ Нийслэлийн Засаг даргын хэмжээнд яригдаад шалгалт авагдаад нилээд олон зөрчил ирсэн энэ дээр нь хууль хаанаа зөрчигдсөн юм. Энэ дээр нь санал, дүгнэлт гаргаад 2 чиглэлээр энэ ажлын хэсгийн тогтоол шийдвэр санал энд гарсан болов уу гэж ойлгосон. Тэгээд яахав холилдсон байна лээ. Тэгээд яахав өнөөдөр ч гэсэн энэ танай Нийгмийн бодлогын байнгын хорооны гишүүд хоорондоо зөрчилтэй асуудлаар бие биенээсээ асуугаад байх шиг байна. Тэгээд энэ тендерийн хувьд бол миний саяны хэлдэг 2 дахь асуудалд нь оруулаад энэ тендер дээр үнэхээр тэгж хууль зөрчигдөөд нэг барилгын ард нэг хүн байгаа юмуу бүх тендерийг том барилгыг нэг хүн аваад бусаддаа зараад байгаа юм уу гэдгийг бол хэн ч тодорхойлж чадахгүй байгаа юм. Тэгэхээр энэ дээр тусад нь ажлын хэсэг гаргаад одоо энэ өнөөдрийн хэмжээнд Нийслэлийн Засаг даргын хэмжээнд шалгагдчихсан байж барилга энэ зөвшөөрөл энэ гарсан дутагдал зөрчил дээр нь тодорхой санал, дүгнэлт гаргаж байж энийг ярих хэрэгтэй.

Хоёрдугаар би сая хэлсэн тэр барилгын салбарын хөдөлмөрийн аюулгүй байдал, эрүүл ахуйн орчинг сайжруулах чиглэлээр барилга хот байгуулалтын яам барилгачдын холбоо гээд төрийн бус байгууллагаа нийлж байгаад нилээд ажил хийсэн. Тэгээд энэ чиглэлийн ажлуудынх нь санал юуг нь сонсоод тэгээд Их Хурлаар баталгаажуулаад үүрэг чиглэл өгөх талаа л өнөөдөр баримталж яримаар байна. тэгэхээр тэр хууль зөрчигдсөн гээд байгаа тэр Ж.Батзандан гишүүний ярьж байгаа баахан зөрчлөөс харахад ерөөсөө л зөвшөөрөл нь дутуу олгогдсон юм уу дандаа тэр хууль эрх зүйн орчноос үүссэн зөрчлүүд их байна. Энийг буцаагаад л Улсын Мэргэжлийн хяналтын газар юмуу нэг бол одоо яам руу нь яагаад л та нар ингэсэн байна гээд тэр зөрчлийнх нь доторх ангиллаас нь хамаараад энэ дээр тодорхой дүгнэлт гаргах хэрэгтэй.

Тийм учраас өнөөдөр би тендер, тийм байгууллага тэгсэн ингэсэн гээд хэлчих тийм мэдээлэл ч алга байна.

Хоёрдугаарт тэр шалгаж байсан байгууллагуудын эцсийн дүгнэлт нь гараагүй учраас тэр дээр нь тодорхой санал хэлж чадахгүй байна.

**З.Баянсэлэнгэ :** -Миний хувьд та өнөөдөр энэ ажлын хэсэг дээр өөрийнхөө одоо энэ эрхэлж байгаа албан тушаалтай холбогдуулаад санал, хүсэлт байна уу гэж хэлж байгаа байхгүй юу. Ер нь энэ ажлын хэсэг дээр ажлын хэсэг мэдээж эрх зүйн орчинг сайжруулахын тулд ажиллаж байгаа шүү дээ. Тэрнээс биш аль нэг албан тушаалтанд хариуцлага ногдуулахдаа гол нь биш ажлын хэсэг хаанаа энэ эрх зүйн орчин энэ гажуудал нь хаанаа байгаа юм засаж сайжруулъя гэж байгаа болохоос биш. Энд та шал өөр юм яриад байх юм. Танай дээр тэгвэл бүх юм сайн сайхан явагдаж байгаа гэсэн үг үү. Төрийн бус байгууллагаас санал хүсэлт байна уу? Мэргэжлийн хяналт дээрээ байгаад байдаг юм уу. Хөдөлмөрийн аюулгүй байдал дээрээ байгаад байдаг юмуу. Энэ тендертэй холбоотой байдаг юмуу энэ саналуудыг та нар өөрсдөө гаргаж өгөх ёстой байхгүй юу. Тэр асуудлаар л бид өнөөдөр ярилцаж байна шүү дээ.

**М.Батбаатар :** -Уучлаарай та бид 2 буруу ойлголцсон байна. Би түрүүнд хэлсэн ажлын хэсгийн ахлагч томилогдоод л Ж.Батзандан гишүүн урьж уулзсан. Би бол тодорхой саналаа бичгээр өгсөн. Ийм ийм асуудал дээр төвлөрч ажиллая гэсэн бид хоёр харилцан тохиролцсон. Тийм учраас энэ санал энэ төлөвлөгөөнд ороогүй учраас би хэлээд байна шүү дээ. Тэрнээс биш бид хэд уулзаад учраад 2 чиглэлээр явъя гэдэг дээр тохиролцоод яасан болов уу гэж бодож байна. Тийм учраас хэрвээ энэ ажлын хэсгээс гараад Их Хуралд дэвшүүлэх гэж байгаа тогтоол дээр нэг бүрчлэн ярилцъя гэвэл саналаа хэлж болмоор. Саяны зүгээр энэнээс халиад явсан юман дээр санал хэлэхээр улам энэ асуудал цаашаа үргэлжлээд тодорхой хэмжээгээр ажлын хэсэг дээр зангидаж базаж аваагүй асуудал дээр би бас тодорхой юм хэлж чадахгүй байна.

**Ж.Батзандан :** -Тэгэхээр би энэ дээр санал хэлээдэх үү.

**А.Бакей :** - Би бол халиад явж байгаа хэрэг биш. Ер нь бол байна шүү дээ энэ хүний амь нас үрэгдэж байгаа барилгын салбарын зөрчлийн яг гол нөхцөлдүүлж байгаа хүчин зүйлийг нь олохгүйгээр зүгээр нэг хөдөлмөр ахуйн нөхцлийг сайжруулъя. Хөдөлмөр хамгааллыг сайжруулъя гэвэл болохгүй байх. Гол нөхцөлдүүлж байгаа хүчин зүйл чинь явж явж хууль бус газар олголт, хууль бус тендер энэтэй л холбоотой гэж би ойлгож байгаа шүү.

**Ж.Батзандан :** -Тэгэхээр энэ дээр би саналаа хэлье. Үнэхээр энд 2 байнгын хороо хамтарч хуралдаж байгаа. Эдийн засгийн байнгын хороо Барилгын тухай хуультай холбогдуулж, Нийгмийн бодлогын байнгын хороо эрүүл ахуй хөдөлмөрийн аюулгүй байдлын хууль тогтоомжтой холбоотойгоор орж ирсэн байгаа. Хоёр Байнгын хороонд бол эрх нь байгаа. Өнөөдөр энэ бидний гаргасан санал, дүгнэлтийг, санал, дүгнэлт олон хуудастай учраас бүгдийг нь танилцуулж чадаагүй. Санал, дүгнэлтэн дээр тулгуурлаад Улсын Их Хурал руу тогтоолын төслийг бид өргөн барих гэж байгаа. Энэ тогтоолын төсөлд энэ дээр Байнгын хорооны дарга нараас бид асуумаар байна. Их Хурлын даргын захирамжаар байгуулагдсан, Их Хурлын даргын захирамжид тусгасан чиглэлээс гадуур зүйлийг тогтоолын төсөлд оруулж болох уу, үгүй юу. Би бол болохгүй байх гэж бодоод байгаа юм. Тухайлбал төрийн хяналт, шалгалтын тухай хуулийг өөрчилье, Газрын харилцааны тухай хуульд ийм ийм саналыг оруулах нь бидний хувьд бол тийм эрх байхгүй болов уу гэж бодоод байна. Би бол Бакей гишүүний саналыг дэмжиж байна. Цогцоор харах ёстой гэдгийг би ойлгож байна.

Тэгэхдээ Их Хурлын даргын захирамж маань өөрөө энэ 2 хууль руу, хуулийн хэрэгжилт рүү чиглэж гарсан учраас энэ хүрээндээ би тогтоолын төслөө барих нь хэрэгтэй байх гэж бодож байна. Манай тэр ассоциацын хүний хэлсэн саналыг дэмжиж байгаа. тэр Барилгын тухай хуулийг шинэчилнэ. Хөдөлмөрийн аюулгүй байдал, эрүүл ахуйн тухай хуулийг гаргаж ирнэ. Энэ чиглэл рүү 2013 оны барилгын сезон эхлэхээс өмнө эрх зүйн шинэ орчныг бүрдүүлэхийн төлөө энэ тогтоолын төсөл Засгийн газарт үүрэг өгч байгаа гэдгийг энэ дашрамд хэлье гэж бодож байна. Энд барилгын яамны сайд маань ирчихсэн байж байгаа.

Тэгэхээр хоёр Байнгын хороо тогтоолын төслөө өөрсдөө олон талаасаа ярьж байгаад нэмж хасах зүйлээ оруулаад өргөн барих нь зүйтэй байх гэж бодож байна.

**З.Баянсэлэнгэ :** -За Одонтуяа гишүүн.

**С.Одонтуяа :** -За би асуулт саналаа хамт хэлье. Тэгэхээр энэ ажлын хэсэг байгуулагдаад ингээд бас нилээдгүй ажлыг хийсэн байна. Тэгэхээр би бас энэ их чухал ажил гэдгийг хэлмээр байна. Ажлын хэсэг ч гэсэн сайн ажилласан байна. Гэхдээ бид энэ ажлын хэсгийн үзүүрийг хаашаа чиглэх вэ гэдэг нь өөрөө их чухал. Ер нь энэ ажлын хэсгийн дүгнэлтийг хараад байхад бол голдуу энэ тогтоол дээр ч гэсэн тэр, дандаа энэ аж ахуйн нэгж байгууллага руу илүү их чиглэчихсэн байна. Өөрөөр хэлбэл энэ аж ахуйн нэгж байгууллага нь ингэж хөдөлмөр хамгаалах ёстой, ингэх ёстой ийм тусгай зөвшөөрлийг нь цуцлах ёстой, холбогдох арга хэмжээ авах ёстой, зөвшөөрөлгүй барьсан бол барилгыг нь нураах ёстой ч гэдэг юмуу? Гэтэл энэ ажлын хэсэг бол хамгийн гол нь энэ байгууллагыг тэр дураар нь аашлуулчихсан энэ албан тушаалтан ялангуяа мэргэжлийн хяналтын байгууллага руу чиглэх ёстой. Бизнесийн байгууллагынхан өнөөдөр яагаад энэ асуудалд бухимдалтай хандаж байгаа вэ гэхээр тэд нар газраа авах гэж бөөн авлига хээл хахууль өгдөг.

Нөгөө зөвшөөрлийг нь өгчихдөг. Нөгөө албан тушаалтан ямар ч хариуцлага хүлээдэггүй. Нөгөө аж ахуйн нэгж маш их банкны зээл авдаг. Ажилчдаа цалинжуулдаг. Ингээд барих гээд иртэл нөгөө албан тушаалтан хариуцлага хүлээхгүй, аж ахуйн нэгж маш их банкны зээл авдаг ажилчдаа цалинжуулдаг ингээд барих гээд иртэл нөгөө албан тушаалтан хариуцлага хүлээхгүй аж ахуйн нэгж дээр дарамт нь ирээд одоо барилгын салбарынхан чинь яаж байна маш том уналтанд орж байна. Тэгэхээр эргээд энэ том бодлого арга хэмжээ чинь өөрөө одоо энэ ард иргэд бизнесийн байгууллага төр засгийн хооронд ийм том ангал үүсгээд байгаа юм. Энэ ажлын хэсэг бол энэ дураар нь өөрсдөө авирлаж байсан энэ хүмүүс рүү чиглэх ёстой. Тийм учраас ялангуяа энэ тогтоолын тэр 11 дүгээр заалт 8 дугаар заалтанд бол чухал заалтууд байна л даа.

Энэ 11 дүгээр заалтанд Авлигатай тэмцэх газраас бие даасан ажлын хэсгээр шалгуулах, томоохон бүлэглэл албан тушаалтанд гээд энэ бол яг энэ рүү чиглэх ёстой. Тэгээд би одоо асуумаар байна л даа. Ажлын хэсгийнхнээс та нар энэ ажлын хэсэг дээр гаргаж төчнөөн байгууллага зөвшөөрөлгүй байсан байна. Төчнөөнийг нураана гээд тэгэхээр мэргэжлийн хяналтын байгууллагынхаа яг энэ зүйлийг нь уг учгийг нь гаргаж ирсэн юм уу. Ер нь өнгөрсөн хугацаанд мэргэжлийн хяналтын байгууллага өөрсөн дээрээ арга хэмжээ авсан юм уу. Өөрсдийнх нь тэр хариуцлагагүй ажилласан өөрсдийнх нь энэ зүйлийн хажуугаар зориуд хахуул аваад дуугүй өнгөрсөн энэ албан тушаалтандаа ер нь хариуцлага тооцсон юм Монголын түүхэнд байгаа юм уу. Энийг би асуумаар байна. Яагаад гэхээр манай мэргэжлийн хяналтын байгууллага бол дандаа иргэд рүү чиглэдэг хуушуур хийж байгаа хүн одоо нэг үсчин ажиллуулж байгаа хүнийг л дарамтлаад байхаас том том барилга чинь ямар ч хяналтгүй босч байна. Би өнгөрсөн 4 жил бол яг энэ асуудалтай чинь холбогдоод л өөр ажил хийх нөхцөл байгаагүй.

Хоёрдугаар асуудал бол шүүхээр маргаан шийдүүлдэг ажил чинь дэндүү урт байна. Иргэд хандаад энэ иргэдийн гомдлыг аваад би шүүхээр нийслэлийн Иргэдийн Хурал, өөр Их Хурлын гишүүд ингээд бид нар яваад яваад яг ажил энэ барилгыг зогсоох хүртэл энэ барилга чинь баригдаад дуусчихаад байна.

Тэгэхээр энэ асуудал дээр ямар дүрэм, журам байдаг юм бэ?

Гурав дахь асуудал бол энэ Монгол Улсад тэр газар хөдлөлтийн багаж төхөөрөмж бол намайг нийслэлд байхад авч байсан. Одоо ер нь хэдэн хувьд нь шалгалт хийчихсэн энэ ялангуяа нийслэлд баригдаж байгаа барилгын хэдэн хувийг нь бид нар газар хөдлөлтөнд тэсвэртэй гэж ойлгож болох вэ?

Бас нэг ийм асуудал байна. Зүгээр том тэргийг чинь бид нар шөнийг цагаар явуулна гээд заачихсан байгаа юм. Тэгэхээр айлуудыг ерөөсөө том тэрэг чинь шөнөжингөө яваад амраахгүй байна. Тэгэхээр энэ дээр ямар нэгэн зохицуулалт арга чарга байна уу?

Зургаа дахь асуудал гэвэл барилга барихтай холбогдуулж нийтийн эзэмшлийн талбай маш их эвдэрч хэмхэрдэг. Энэний нөхөн сэргээлт бол эргээд хуучин байсан түвшиндээ хийгдэж чаддаггүй юм. Энэ дээр бол иргэдийн гомдлын бол 80 гаруй хувь энэ нөхөн сэргээлттэй холбоотой. Энэ дээр одоо ямар ажил хийх вэ?

Хамгийн сүүлийн асуулт гэвэл хашаа бариад олон жил болчихсон ерөөсөө барилга нь ч эхэлдэггүй ийм нүхүүд Улаанбаатар хотоор дүүрэн байна. Энэ дээр хугацаа байдаг юмуу? Энэ дээр ямар ямар арга хэмжээ авсан юм бэ?

Саналаа нэг мөсөн хэлье. Энэ тогтоол дээр байна л даа. Энэ зөвшөөрөл олгоход төрийн бус байгууллагууд иргэдийн оролцоог яана гээд тэгэхээр би зүгээр бодож байна л даа.

Тусгай зөвшөөрөл гэдэг бол өөрөө асар стандарт мэргэжлийн байгууллагын хийх ёстой ажил байдаг. Тэгэхээр зүгээр энэ дээр бол энэ зөвшөөрөл олгох үйл ажиллагаанд энэ төрийн бус байгууллага мэргэжлийн холбоод иргэдийг оролцуулаад сүүлд нь хяналт тавих бололцоог нь энэ байгууллагад олгох, тэрнээс биш шууд тусгай зөвшөөрлийг энэ иргэдэд олгоно гэдэг нь өөрөө бас энэ барилгатай холбоотой мэргэжлийн стандартын хувьд хэцүү байх ийм зүйлүүдийг асууя.

**З.Баянсэлэнгэ :** -Ж.Батзандан гишүүн хариулах уу.

**О.Баасанхүү :** Би хариулъя нэгдүгээр асуудал болохоор сая ажлын хэсэг маань Улсын Их Хурлын тогтоолын төсөл өргөн барьж байгаа гол санаа нь ер нь бол энэ холбогдох хууль тогтоомжууд нь аль аль талдаа зөрчилтэй байна. Ялангуяа Төрийн ханалт шалгалтын тухай хуулинд зарим эрх үүрэг нь байдаг зарим эрх үүрэг нь байдаггүй асуудлууд ч бас яригдаж байгаа. Энэ утгаараа мэргэжлийн хяналтын байгууллагын хувьд бол тодорхой болгох талаар саналаа оруулах ёстой гэдэг байр суурийг бид нар бол уулзалтанд очихдоо бол хэлсэн байгаа. Тэгэхээр ер нь бол ямар ч байсан гол гол хуулиудыг бол өөрчлөх ёстой юм гэдэг гарцыг бол энэ тогтоолоор хийнэ.

Хоёрдугаарт нь бол зарим нэг жишээн нь мэргэжлийн хяналт дээр бол хүнд даацын машин болон бусад зүйлүүд ямар байгаа гэдэг дээр Мэргэжлийн хяналтынхан ирсэн учраас өөрсдөө хариулах байх. Ер нь бол хуулийг бас заавал хэрэгжүүлэх ёстой. Тухайлбал Одонтуяа гишүүний хэлдгээр үнэхээр газрыг 3 жил ашиглаагүй бол хурааж авдаг хуулийн зохицуулалт байдаг. Одоо байгаа болов уу гэж найдаж байна.

Хоёрдугаарт нь гадна тохижилтоо хийгээгүй бол улсын комисс хүлээж авахгүй байх ёстой.

Яагаад вэ гэвэл гадна тохижилтын асуудлыг хариуцаж комисст нь гишүүн ордог. Тэгэхээр бас тэр нь хийгдээгүй гэвэл тэр улсын комиссын бас л комисст орсон нөгөө тэр албан тушаалтны л асуудал байгаа. Тэгэхээр ер нь бол эцэст нь гол нь ерөөсөө албан тушаалд, ер нь бол бид нар тэр 8 дугаар заалтаар бол Одонтуяа гишүүний ярьж байгаа тэр асуудлыг тусгаж өгөх гэж оролдсон байгаа.

Тэгээд гишүүд илүү дэлгэрэнгүй болгох талаар саналаа хэлэх байх. Нийслэлд барилга барих газар болон техник нөхцөл олгодог тогтолцоог бүрэн эргэн авч үзэж хүнд суртал чирэгдлийг багасгах бүх төрлийн барилга байгууламжийн байршил хоорондын зай хэмжээ давхрын өндрийг хот төлөвлөлт, газар хөдлөлт, галын ба эрүүл ахуйн норм ба дүрмийн шаардлагад нийцүүлэн газар олголтын асуудлыг Улаанбаатар хотыг 2030 он хүртэл хэрэгжүүлэх ерөнхий төлөвлөгөө түүний үе шатны зориулалтын хүрээнд хийгдэх хэсэгчилсэн ерөнхий төлөвлөгөөтэй уялдуулан зохион байгуулах гэсэн утга дотор бол хүнд суртал тэр бусад зүйлүүдийг багтааж байгаа юм. Тэгээд ер нь өнөөдрийг хүртэл хийсэн албан тушаалтантай холбоотой хариуцлагын асуудлыг за мэдээж байгууллагын дотоод асуудлаараа ямар хариуцлага хүлээснийг бас мэргэжлийн хяналт тайлбарлах байх.

Ер нь бол хээл хахууль гэдэг бол эрүүгийн гэмт хэрэг гэсэн утгатай үг. Албан тушаалаа ашиглаж бас хууль бус үйлдэл хийж байгаа бол тэр нь хэрэв эрүүгийн хууль зөрчсөн бол эрүүгийн хариуцлага үүрэх ёстой учраас холбогдох байгууллага нь тэрийг бол шалгаж тогтоох үүрэгтэй гэдэг утгаар нь Авлигатай тэмцэх газрыг зориуд энд нь ажлын хэсэг гаргаж Улсын Их Хурал дээр тавиач гэдэг санаагаар тэдний ажлын хэсгийн үр дүнг л бид нар сонсох ёстой болов уу гэж бодож байна.

**З.Баянсэлэнгэ :** -Г.Эрдэнэтөгс дарга хариулах уу?

**Н.Гантөмөр :** -Өглөөний амгаланг ирье. Нийслэлийн Засаг даргын орлогч Гантөмөр байна. Энэ дээр 2 юм хэлье. Нийслэл бол барилга байшинтай холбоотой асуудлаар зөвшөөрлүүдийн асуудлаар нэг цонхний үйлчилгээ хийе гэдэг ийм байр суурьтай байгаа. Нэг цонхны үйлчилгээ гэдэг нь юунд хүрч байна гэхээр маш их чирэгдэлгүй хөнгөн шуурхай үйлчилдэг ийм улс орны жишгүүд байна. Жишээлбэл бид нар Гурзины жишээг бол видеогоор яамныхан сайдууд очсон. Ц.Баярсайхан сайд бид нар бөөнөөрөө сууж байгаад ярьж үзсэн юм.

Тэгэхээр нэг цонхны үйлчилгээ юугаараа илүү байдаг юм гэхээр та бүхний яриад байгаа албан тушаалтны гэмт хэрэг гэдэг ийм юмнаас урьдчилан сэргийлдэг. Ийм арга хэмжээ байдаг юм байна. Нэг цонхон дээр нөгөө захиалга өгч байгаа компани нь шууд нэг цонхон дээр очоод өгчихдөг. Тэгэхээр тэр газрын зөвшөөрөл тусгай барилгын зөвшөөрлүүдийг төрийн албан хаагч өөрөө тэрийг бэлдээд нэг цонхон дээрээс үйлчилгээгээ үзүүлдэг. Жишээлбэл компанийн захирал мэргэжлийн хяналтын одоо жишээлбэл манай Мөнхжаргал дэд бүтэц хариуцсан энэ хүнтэй уулзлаа гэхэд эрх ашгийн сонирхлын зөрчил үүсэж байна гэж үзээд тухайн 2 уулзсан хүнийг шууд шалгадаг юм байна л даа. Тэгэхээр тийм байдал руу оруулдаггүй юм байна. Нөгөө одоо Мөнхжаргалын дэд бүтэц барилга байшинтай холбоотой хяналтын байгууллагыг тусгай протколтой, тусгай уулздаг учирдаг газартай. Тэр хууль номтой, камерт үлдээдэг гээд ийм урьдчилан сэргийлсэн гэмт хэргээс урьдчилсан арга хэмжээнүүдийг авдаг. Нэг цонхны үйлчилгээ дээр нь энэ чинь барилга барихад одоогийн байдлаар бол 200 гаран хоног 100 гаран зөвшөөрлөөр явж байгаа шүү дээ. Тэгэхээр тэр хоногуудыг багасгаад 30 хоног гэж нийслэл үзэж байгаа юм. 30 хоногийн дотор олгочих боломж бололцоо байна гэж. Тэгэхээр нөгөө олон хоног явдаг чирэгдэл болдог. Тэгээд хүнд суртлаас үүдэлтэйгээр энэ албан тушаалтан хардалт сэрдэлтүүд үүсч байгаа учраас энэ бүгдийг ялангуяа бид нар тийм санал дэвшүүлээд зарим нэг нь явж байгаа. Энэ дээр манай Эдийн засгийн байнгын хороо, Нийгмийн бодлогын байнгын хороонууд хамтарсан хурал дээр бол үнэхээр талархаж байна. Энэ дээр бол та нар энэ саналыг дэмжээд цааш нь хуульчлах ажлыг зохион байгуулвал маш их үр дүнтэй ялангуяа барилга байшин бүтээн босгож байгаа ажил хийж байгаа хүмүүсийг бас нэг талаар дэмжсэн ийм үйл ажиллагаа явна. Тийм учраас энэ дээр та бүгд бас тогтож яривал их сайн байна.

Хоёрдугаарт нэг зүйл хэлэхэд энэ зөвшөөрөлгүйгээс харахад зарим нэгэн зөвшөөрөлгүй барилгын асуудлаар нийслэл бол одоо тэр мэргэжлийн усны одоо дулааны цахилгааны энэ нөхцөл боломжоор хангагдсан боломжтой ийм газруудыг судалж байгаа. 13 дугаар хороолол буюу зүүн тийшээ ямар нэгэн дулааны боломж бололцоо одоогоор бол байхгүй болсон энэ дээр бол Байнгын хороо бол анхааралдаа авахад буруудахгүй. Энд дулааны асуудлаар зүүн тийшээ хот тэлэх ямар нэгэн боломж бол хомс болсон гэдгийг давхар хэлье гэж бодож байна.

**Г.Баярсайхан :** -За гишүүдийн амар амгаланг айлтгая. Би бас энэ ажлын хэсэгт орж ажилласан. Миний нэр бас яваа. Нөхцөл байдлыг одоо сайн ойлгож байгаа. Манай ажлын хэсгээс дараах одоо тогтоол гарч байгаа. Үүнийгээ бид цаашид дэмжээд явах ёстой. Гэхдээ бид бас нэг асуудал дээр ер нь цугласан юм байна, нэг цугласных олгой гэдсэн дотроо хагардаг гэдэг сайхан задгай нэг яриад авмаар байна л даа.

Гол усны хуулийг бид баталсан байгаа. Ямар их сөрөг үр дагавартай байгааг та мэдэж байгаа. Лиценз олголт хэдээс хэдэн оны хооронд явсан. За аль намын үед олголт хийгдсэн гээд ярих юм бол бас ингээд яривал ярьж болох зүйл байгаа. Тэгэхээр өнөөдөр энэ газар олголтын асуудлыг би яримаар байгаа юм л даа. Газар олголтын асуудал ярих юм бол нийслэл нь газар олгодог юм байна дүүрэг нь газар олгодог юм байна. Маш их одоо газар олголт замбараагүй хяналтгүй явагдсан байдаг юм билээ. Бас л одоо улс төржих юм бол Ардын нам хувьсгалт намыг эх барьж байхад одоо дийлэнх нь олгогдсон байдаг. Гэхдээ бид нэг зүйл дээр бодитой яримаар байгаа юм.

Монголчууд бид мянган жилийн тэртээх эсгий гэртээ өнөөдөр амьдарч байна. Бид одоо модон жорлонд Улаанбаатар хотын жар гаруй хувь нь одоо модон жорлон хэрэглэж байна.

Тэгэхээр бид барилгын салбарыг бодитой дэмжих инкубатор орчин бий болгох тал дээр энэ асуудлыг тэр талаас нь авч үзмээр байгаа юм. Хүний амь нас эрсдсэн нь үнэн. Энэ бол мэдээж Улсын Мэргэжлийн хяналтын газар одоо хяналт тавьж байх газруудтай бол асуудал ярих зайлшгүй шаардлагатай за хөдөлмөр аюулгүй байдлын дүрмийг зөрчсөн тэр компаниуд байгаа. Үнэхээр одоо удаа дараа зөрчөөд байгаа бол тэд нарт хариуцлага хүлээлгэх зайлшгүй шаардлага байгаа. Яагаад зөвшөөрөлгүй баригдсан юм гэдэг ийм асуудал байгаа. Гэхдээ яагаад зөвшөөрөлгүй баригдаад байна гэдгийг бас бид бодитой яръя л даа. Тэр 180 гаруй гарын үсэг зуруулдаг юм билээ. Компаниуд тэгж явах зав байхгүй шүү дээ. Тэгэхээр энэ зөв нь хаанаа байна, буруу нь хаанаа байна гэж ярих юм бол төр хүнд суртал ихтэй байна гэдгийг хэлэх хэрэгтэй.

Сая энэ Гантөмөр дарга ярьж байна. Үнэхээр одоо нийслэлд шинэ уур амьсгал шинэчлэл орж ирж байна. Үүнийг дэмжээд явах ёстой. Тэр өнөөдөр Монголчууд бид өөрсдийн бид өөрсдийнхөө амьдрах орон сууцыг бид өөрсдөө л барина. Тэгээд барилгын салбарт үнэхээр төрийн хяналт байх ёстой юм бол хяналтаа тогтоохын тулд эхлээд нөхцлийг нь бий болгох ёстой гэж хэлмээр байна. За тэгээд цаашид энэ замбараагүй газар олголтыг эргэж нэг харах ёстой. Одоо үнэхээр иргэдийн тэр яриад байгаа санал бол бодитой байдаг шүү дээ. Яг одоо цонхон доор нь тулгаад байшин барьж байдаг. Хаана хэн хэзээ олгосон юм. Энэ асуудал дээр дахиж газар олголтыг комисс гаргаж би цэгцлэх ёстой гэсэн ийм байр суурьтай байгаа юм. Энийг гишүүн бүр яриад байх шиг байна. Барилгын зөвшөөрөл өгөх асуудал дээр бол маш их хөнгөн шуурхай ийм нөхцлийг бий болгох хэрэгтэй.

Цаашид бид хариуцлагын асуудал бас ярьж байна л даа. Үнэхээр Улсын Мэргэжлийн хяналтын газар, Нийслэлийн мэргэжлийн хяналтын газар тийм хардлаганд өртөж байгаа бол түүнийг нь бол шалгуулах ёстой. Харин төр бид өөрсдөө үүргээ хүлээсэн байх ёстой. Жижиг дунд үйлдвэрлэл эрхлэгчдийг асар их дэмждэг биз дээ. Одоо тэрбум, тэрбумаар нь олгоод байдаг. Тэгээд тэр мөнгө нь хаашаа ордог нь үр дүн багатай байдаг. Гэтэл өөрсдийнхөө Монгол хүмүүсийг ажиллуулаад Монгол хүмүүсийн гараар бүтээн байгуулалт хийж байхад Монголын төр үүн дээр бас их хатуурхаад байж болохгүй гэж хэлмээр байна.

Цаашид бид энэ барилгын холбогдох хууль тогтоомжуудыг эргэн харж энэ хүнд сурлыг л арилгах ёстой байгаа юм. Хүнд суртал арилгасан цагт барилгын салбарт байгаа авлига хээл хахуулын асуудал бол арилна гэж бодож байгаа юм. За анхаарал тавьсанд баярлалаа.

**З.Баянсэлэнгэ :** -За бараг санал хэлэх шиг боллоо. Баярсайхан гишүүн дараа Ц.Оюунгэрэл гишүүн.

**Ц.Баярсайхан : -** Улсын Их Хурлын даргын захирамжаар байгуулагдсан ажлын хэсгээс гаргаж байгаа. Тогтоолын төсөл авах арга хэмжээний тухай шийдвэрлэгчдийг бол би дэмжиж байгаа. Ер нь бол Монгол даяар л хариуцлагагүйн зуд гэдэг бол ямар өндөр хэмжээнд хүрсэн нь тодорхой энэ салбар дээр ажиглагдаж байгаа. Мэдээж энэ хариуцлагагүйн цаана бол хамгийн буруутай нь бол төр л гэж үзэж байгаа. Нэгдүгээрт хот төлөвлөлтөө буруу явуулсан. Газар олголтыг тухайн хүмүүст, тухайн албан тушаалтнуудад ингэж буруу, зөв олгох асуудлыг нь хийж өгсөн. Газрыг авч байгаа хүмүүс нь авлига хээл хахуульд татан оролцох тэр бололцоог нь хийж өгсөн. Тийм учраас бидний хувьд бол энэ хууль тогтоомжуудыг чангаруулах дээр нь мэдээж Улаанбаатар хотын хот төлөвлөлтийг сайжруулах. Хот төлөвлөлтийг газар олголтоос нь салгасан учраас өнөөдөр бол хот төлөвлөлттэй нь газар бүр газар нь хот төлөвлөлт байхгүй ингээд л олгогдчихсон байгаа юм. Үндсэндээ Улаанбаатар хотод өнөөдөр бол яг төрийн мэдлийн газар гэж бол байхгүй.

Өнөөдөр асар том талбай газар харагдаж л байдаг. Гэтэл орон сууцны шинээр хороолол баръя гэх юм бол газар байхгүй. Ийм л түвшинд хүрсэн юм. Тийм учраас энэ шийдвэрүүдийг бас талаар бол хотын шинэ удирдлагын барьж байгаа байр, суурь бол бас ер нь бол зөв байх. Ер нь тодорхой хэмжээний барилгууд дээр энэ зөвшөөрөлгүйгээр ажил эхэлсэн нөхцөл байдлуудыг олон талаас нь судалж үзсэн хуучин бол иргэдийн Хурал бол үндсэндээ 10 сард болдог. 11 сарын эхээр удирдлага нь томилогддог энэ жил Их Хуралтай хамт явчихсан. Дээр нь янз бүрийн хүчин зүйлээс шалтгаалаад тэр зөвшөөрөл өгдөг байгууллагууд нь хуралдсан хуралдаагүй ийм хүчин зүйлүүд нөлөөлсөн юмнууд бол нилээд байх шиг байна. Бидний хувьд бол одоо ялангуяа хот байгуулалтын хуулийг өөрчлөөд ер нь хуулийн төсөл бол боловсруулалтын шатанд явж байна. Түрүүнд ярьсан өөрөөр хэлбэл барилгажилт талбай дээрээ 100 хувь барьдаг, 130 хувь барьдаг. Олгогдсон газраасаа илүү том газар барьдаг.

Нийтийн эзэмшлийн талбай руу дайрч ордог. Нэг барилгыг нөгөө барилгаар хаадаг. Зөвшөөрөгдсөн одоо давхрын хэмжээнээс илүү барьдаг гээд энэ асуудлуудыг бид хот байгуулалтын норм дүрмийг хуулиндаа хуульчлах замаар оруулж байна. Ингэснээрээ бол барилгын улаан шугам гэдэг асуудал яригдаж байгаа. Барилгын ажлыг эхлүүлэх зөвшөөрөл өгөхдөө энэ улаан шугамыг орчны барилгатай нь уялдуулаад тэр зөвшөөрөл өгсөн газрын хаана нь барилгаа барих юм. Хаана нь өргөх механизмаа ажиллуулах юм. Хаана нь барилгын түүхий эд материалаа байлгах юм, барилгын талбайгаас гарч байгаа тоосжилтоос яаж сэргийлэх юм. Дуу чимээнээс нь яаж сэргийлэх юм бэ гэдэг энэ асуудлаа бол хуулиндаа оруулаад олон нийтийг оролцуулсан мэргэжлийн хүмүүсийг оролцуулсан хуулийн төслөө бол боловсруулаад явж байна. За барилгын хуулийг бол боловсруулж байгаа. 12 сарын эхээр өргөн барихад бэлэн болгож байна. Энд ялангуяа хүнд суртал, шат дамжлага энэ авлига хээл хахуулийн үндэслэлтэй зүйлүүдийг бол бид хуулиас хасаж байна. Барилгын байгууллага, зураг төслийн байгууллагуудыг бол нилээд стандартын шаардлагуудыг өндөр тавьж байгаа.

Одоо барилга дээр гарч байгаа осол аваартай холбоотой асуудал дээр бол нэн тэргүүнд анхаарч байна. Энэ нь барилгын үндсэн ажилчид байдаггүй, барилгын зарим компаниуд бол үндсэндээ бригад зохион байгуулах маягаар мэргэжлийн бус улсуудаар тодорхой хэмжээнд ажил хийлгэдэг. Энэ хүмүүсдээ хөдөлмөрийн аюулгүй байдлын талаар сургалт явуулдаг. Нэг товчхон мэдээлэл өгсөн болоод л ажилд оруулдаг. Энэ үүднээс эхлүүлээд бол аваар осол гарах нөхцөл бололцоо бол бий болж байна. Тийм учраас үүнийг бол цэгцлэх ёстой. Хөдөлмөрийн аюулгүй ажиллагааны талаар бид хууль тогтоомжуудаа судалж үзэж байна. Хууль тогтоомжуудаас болж байгаа зүйл байна гэж үзвэл тодорхой хэмжээнд хууль тогтоомжууддаа нэмэлт, өөрчлөлт оруулна. Хуулиуд дээр ажлын хэсэг гарсан ажиллаж байгаа. Ер нь энэ өвлийн улиралд бид нар цэнхэр карт гээд сургалтын том хөтөлбөрийг бол орон даяар хэрэгжүүлэх гэж байна энэ барилгын талбай дээр ажиллаж байгаа бүх барилгын ажилчдад зориулсан хөдөлмөрийн аюулгүй ажиллагааны сургалтууд явуулна. Энэ сургалтанд орсон хүмүүсдээ бид энэ цэнхэр картыг өгнө.

Дээр нь инженер техникийн ажилтнуудыг зөвхөн хөдөлмөр хамгааллын инженер гэдгээр хязгаарлахгүй бүх хүмүүсийг оруулж бас сургалт зохион байгуулна. Барилгын талбай дээр ажиллаж байгаа хүмүүсд мэргэжлийн сургалт явуулж мэргэжлийн үнэмлэх олгоно. Ингэснээр тогтвор суурьшилтай ажиллуулах нөхцөл бололцоог нь бүрдүүлье гэж бодож байгаа. Барилгын норм дүрмийг шинэчлэх чиглэлээр хөтөлбөр боловсруулж байна. Энэ норм, дүрэм гэдэг бол нэг, хоёр жилийн дотор хийчих ажил биш бид ер нь бол евростандарт, Канадын норм, дүрмүүдийг нутагшуулах чиглэлээр ажиллагааг нь хийнэ. Бид одоо оросын норм, дүрэмд шилжсэн л гэж ярьдаг. Гэтэл энийг чинь бүрэн шилжиж чадаагүй байж байтал орчин үеийн энэ олон улсын стандартууд гарч ирлээ. Энэ стандартуудад нийлүүлэх ажлаа бол эхлээд явж байна. Энэ дээр бол мэргэжлийн хүмүүсийг татан оруулж явж байна. Одоо нийслэл хот байгуулалт орон сууцны асуудал газрын харилцаа дэд бүтэц барилга, материалын үйлдвэрлэлийн чиглэлээр хамтарч ажиллах чиглэлээ бол тогтсон. Одоо нарийвчилсан төлөвлөгөөгөө бол гаргаж байна.

Ялангуяа түрүүчийн ярьдаг хүнд даацын машин механизмыг оруулж ирэх асуудал Улаанбаатар хотод барилгажилт явна л гэх юм бол түгээмэл тархацтай ашигт малтмал буюу элс хайргыг зайлшгүй л оруулж ирэх болж байгаа юм. Гэтэл энэний тээвэрлэлтийн ажлыг хийхээр зэрэг иргэдийн тав тухтай байдлыг алдагдуулж байдаг нөгөө тавьсан замаа эвддэг. Тийм учраас тодорхой ийм барилгын материалаа зөөж оруулах барилгын үйлдвэрлэл явуулах бололцоог бүрдүүлэхийн тулд замуудыгаа нилээд шинэчилье. Энэ нийтийн тээвэр явдаг зорчигч явдаг замаас гадна барилгын одоо энэ материал тээвэрлэх замыг их оновчтой тогтооё. Улаанбаатар хотын зүүн баруун 2 талд нь төмөр замын гарц бүхий ийм терминал баръя. Энэ дээрээ бид нар барилгынхаа элс хайрга стандартад нийцсэн материалаа татахын зэрэгцээгээр барилгын бусад материалууд барилгын нэгдсэн бөөний төв бий болгоё гээд нийслэлтэйгээ ярьчихсан. Зам тээврийн яамтайгаа тохирчихсон. За төмөр замтай мөн ярьж байна.

Энийг мөн бид нар төр хувийн хэвшлийн түншлэлээр хийнэ. Ингэж энэ барилгын материал зөөдөг зүйлүүдийг бол нилээд боловсронгуй болгоод хөдөлмөрийн аюулгүй ажиллагааны сургалтууд явуулаад норм, дүрмүүдээ сайжруулна. Цаашдаа барилгын талбай бүхэн дээр энэ сургалтуудыг тусгай тоноглосон автобусаар барилгын ажилчдын ажлаа гүйцэтгэхгүй байх үед нь хийдэг болгоно. Цаашдаа барилгын талбай дээр энэ хөдөлмөрийн аюулгүй ажиллагааны сургалтанд хамрагдсан хүн цэнхэр карттайгаар л ажилд ордог болно. Цэнхэр карт бол хөдөлмөрийн аюулгүй ажиллагааны сургалтанд хамрагдсан ийм гол хүчин зүйлийг болгоно гэж үзэж байгаа. Мэргэжлийн хяналт буюу бусад хяналтын хувьд бид нар энэ хяналтын механизмаа их оновчтой болгоё. Барилгын үе шат болгон дээр зураг төслийн автор мэргэжлийн хяналтуудын шалгалтаа явуулъя. Өнөөдөр манай мэргэжлийн хяналтын шалгалтын тогтолцоон дээр жоохон буруу зүйлүүд бол яваад байна. Энийгээ мэргэжлийн хяналтын байгууллагатайгаа ярьж байгаад хамгийн оновчтой өөрөөр хэлбэл ноль циклийн ажил дууслаа гэж үзэхэд энийг нь шалгаад тэр л одоо инженерийн шугам сүлжээ техникийн нөхцөл нь ямар хэмжээнд өгөгдсөн байх ёстой энийгээ шалгана.

Барилгын дээшээ явангуут л одоо сан техник цахилгаан холбоо дохиоллын аюулгүй байдал нь яаж хангагдаж байна. Бид нар ийм технологийн хяналтыг л хийж чаддаггүй очсон мэргэжлийн хяналтын хүмүүс хяналт маань бол дарга, цэрэг, санхүүтэй нь зууралдаад байдаг. Энэ бол тэр барилгын компанийн дотоодын асуудал. Дээр нь хөдөлмөрийн аюулгүй ажиллагаа дотоод хяналтанд зарцуулах хөрөнгийн хэмжээг нь барилгын төсөвт өртөгт оруулж өгье. Энийг хэрэгжүүлдэг тэр механизмийг нь барилгын компани болгон дээр хийж өгье. Энийг тэр хөдөлмөрийн хяналт тавих функц маань энэ функцээ яаж хэрэгжүүлж байна гэдэг дээр нь шалгадаг ийм л одоо зүйлийг хийж өгье. Газрыг олгохдоо бол ялангуяа орон сууцыг цогцолбор байдлаар шийдэхэд газрыг үнэ төлбөргүйгээр олгох тодорхой төслүүдийг хэрэгжүүлэх ийм механизмтай болгоё.

Барилгын ажлыг эхлүүлэх үргэлжлүүлэх зөвшөөрлийг маш олон гарын үсэгтэй байгааг цөөлөөд Улаанбаатар хот дээрээ газар олголт техникийн нөхцөл хот байгуулалтын норм дүрмүүдээ хангасан магадлалын ажлыг хийсэн нэг цонхны үйлчилгээтэй гаргаад өнөөгийн мөрдөж байгаа хуулийн дагуу хууль батлагдтал магадлангаа хийгээд ингээд нэг 35-40 хоногийн хооронд бол барилгын ажил эхлүүлэх үргэлжлүүлэх зөвшөөрлийг нь олгодог. Зөвшөөрөл нэгэнт олгогдохдоо тухайн авсан талбай дээр барилгын улаан шугам, тэр Батзандан гишүүд хэлээд байна шүү дээ. 70 хувьд нь барилгажих байтал 80 хувь, 100 хувь одоо зарим барилга бол бараг 150 хувьд нь барилга барьж байна. Хажуу талын зам руугаа оруулаад барьчихдаг. Хоёр урсгал явдаг замыг хаагаад нэг талын урсгалд нь хүртэл байшингийнхаа өнцгийг оруулаад барьсан ийм барилга бол Улаанбаатарт байгаа. Тийм учраас энэ асуудлыг ийм маягаар шийдье гэдгээр бодлого боловсруулаад явж байна. Тэгээд гарч байгаа шийдвэрийг бид хэрэгжүүлж одоо явж байгаа бодлоготой бол уялдуулна.

Газрын багц хуулийг бид 11 сарын сүүлээр 5 хууль өргөн барихаар бэлтгэж байна. Энэ дээр газар олголтын асуудлыг ер нь бол Улаанбаатар хотод төвлөрүүлж хотын одоо захирагч бол зөвхөн газар олгоно. Дүүргүүдэд газар олголтын асуудал замбараагүй олгогддог байсныг бол цэгцэлнэ гэсэн ийм маягаар бол хуулийн төсөл өргөн баригдах гэж байгаа.

**З.Баянсэлэнгэ :** -За Оюунгэрэл. Оюунгэрэл сайд асууя. Батзандан гишүүн байж байгаарай. Сүүлд нь тайлбараа хэлчих.

**Ц.Оюунгэрэл :** -Ажлын хэсгийн оруулж ирж байгаа тогтоол дээр нэг зүйл нэмэх санал хэлэх гэсэн юм асуулт бол байхгүй. Бүх зүйл бол маш ойлгомжтой байгаа. Олон нийтийн нүдэн дээр энэ шалгалтууд явагдаж байгаа учраас. Тэгэхээр 11 заалттай энэ үүрэг болгосон байгаа дээр би 12 гэж нэммээр байх юм. Энэнээс үл хөдлөх хөрөнгийн татвар төлөлтийг шалгуулмаар байна. Үл хөдлөх хөрөнгийн татвар төлөлтийн оновчтой тогтолцоог бий болгохыг нэмж даалгамаар байх юм. Тэгээд яагаад энэ барилгын аюулгүй байдалтай холбоотой юм бэ гэхээр үл хөдлөх хөрөнгийн татвараа одоо жишээ нь үл хөдлөх хөрөнгийн барилгаа улс хүлээж аваагүй хүлээж аваагүйгээс болоод татвар төлөөгүй за тэгээд ингээд үл хөдлөх хөрөнгийн татвараа төлж тэрийгээ шаардаж төлж авдаг иргэд нь мэдэхгүй орон нутаг нь мэдэхгүй.

Одоо эзэн нь мэдэхгүй барилга аягүй олон байдаг. Тэгэхээр эзэн нь мэдэхгүй энэ олон барилгуудаас энэ аюултай зүйлүүд гарах ийм магадлалтай байдаг. Тийм учраас үнэхээр аюулгүй байдлыг сахиулъя. Иргэдийн хөдөлмөрийн болон орчны аюулгүй байдлыг сахиулъя гэж бодож байгаа бол барилга болгоны үл хөдлөх хөрөнгийн татвар төлөгч нь олон нийтийн өмнө нээлттэй байх ёстой л доо. Тэр утгаараа бид нар үл хөдлөх хөрөнгийн татварын тогтолцоог маш нээлттэй болгоод энэ барилгын эзэн нь хэн бэ гэдгийг хүн бүр мэддэг, татвар төлөгч нь хэн бэ гэдгийг хүн бүр мэддэг, татвараа хаана төлдөг вэ гэдгээ хүн бүр мэддэг байх юм бол энэ татварын тогтолцоогоор бид нар маш их юмыг хянаж чадна.

Бүх зүйлд бол мэргэжлийн хяналтын газрын хүч бол үнэхээр хүрэхгүй. Барилгын яамны ч гэсэн хүн хүч цаашдаа бол хүрэхгүй болж ирнэ. Яагаад гэвэл бүтээн байгуулалтын хэрэгцээ маш их байж байдаг учраас тэгэхээр зэрэг татварын тогтолцоо бол зайлшгүй төрийн оролцох ёстой нэг тогтолцоо нь болж орж ирэх ёстой. Үл хөдлөх хөрөнгийн татварыг орон нутагт төвлөрүүлдэг байсан нь илүү оновчтой байдаг. Тэгэхгүй болохоор орон нутаг дээр юу үүсдэг вэ гэхээр нэг сургууль гэхээр татвараас тэжээгддэг байгууллага. Яг сургуулийн хажууд үүсэж байгаа барилга гэдэг бол яг татвар төлөгч байгууллага. Гэтэл татвар төлөгч маань орон нутагтаа татвараа төлөхгүй учраас сургуулийнхаа хажуу талыг дээрэмдэгч мэт харагдаж байгаа. Орон нутагтаа татвар төлөөд эхлэх юм бол тэр барилга орлогоо орон нутагт оруулагч болж эхэлнэ. Гэхдээ төлж байгаа татварын тогтолцоо орон нутагт маш ил тод болмоор байна. Ил тод болсны дараагаар барилгын эздэд аюулгүй байдлын талаар ярих ийм нээлттэй ярилцах ийм бололцоо үүснэ.

**З.Баянсэлэнгэ :** -За Ц.Даваасүрэн гишүүн.

**Ц.Даваасүрэн : -**Энэ ажлын хэсгийн оруулж ирж байгаа тогтоолын төсөл бас цаг үеэ олсон арга хэмжээ болж гэж бодож байна. Би ганц, хоёр зүйл дээр тодруулмаар зүйл байгаад байгаа юм. Тэгэхээр энэ нөхцөл байдал ямар байдаг вэ гэхээр одоо зөвшөөрөлгүй газар баригдлаа гэхээр иргэдээс мэдээлэл холбогдох байгууллага руу очдог юм шиг байгаа юм. Мэргэжлийн хяналтад очдог. Мэргэжлийн хяналт нь тэр дороо нэг сүртэй юм болоод л давхилдаад л очиж байгаа юм тэгээд зогсоож байгаа юм. Арван хэд хоног ч юмуу сар зогсоож байгаа юм, сүртэй юм болоод. Тэгж байснаа сарын дараанаас ажил нь эхлээд л унаж байгаа юм. Нөгөө байшингийн. Тэгэхээр эндээс яг юу харагдаж байна гэхээр одоогийн энэ байгаа мэргэжлийн хяналтын тогтолцоо шиг энэ хэлбэрээрээ байгаад байвал бас явахгүйнээ гэдэг нь харагдаад л байгаа юм л даа. Эхлээд бол сүржигнэж очиж байгаа. Зогсоогоод, бөөн юм болоод.

Цаашдаа бол үргэлжлээд л баригдаад л дуусчихаж байгаа байхгүй юу. Тэгэхээр энэ чиглэл дээр мэргэжлийн хяналтын байгууллагын барилгын хяналт тавих асуудал дээр ажлын хэсэг ямар санал оруулж ирсэн юм. Одоогийн байгаа энүүгээрээ явахгүй гэж. Ер нь зураг стандартын асуудлыг тодорхой болгохгүй бол баримжаалахад хэцүү. Ялангуяа энэ тендер явагдахад хамгийн хүндрэлтэй юм бол стандарт тодорхой бусаас байгаад байхгүй юу. Тэгэхээр барилгын салбар дээр стандартын чиглэлээр одоо энэ барилгын стандартын асуудал зураг, төсвийн асуудлыг цаашдаа яаж цэгцлэх юм бэ гэж. Бид үнэхээр өөрсдөө хийх гээд цаг хугацаа аваад одоо алдаад байгаа бол сургууль гэхэд бол Японы сургуулиудын стандарт шал өөр юм билээ. Хулдаас нь ийм байна гээд заагаад өгчихсөн юм билээ. Будаг нь гэхэд хүүхдэд хоргүй ийм будаг байна гээд.

Манайд тийм стандарт байдаггүй байхгүй юу. Хэлэхээр байгаа гээд байдаг. Нарийвчлаад харьцуулаад үзэхээр Японы тэр тусламжаар барьсан шиг стандарт байдаггүй. Тийм учраас Эрээний бараа оруулж ирж байгаа нь тендерт ялдаг, чанаргүй байшин барьж байгаа нь ялдаг. Тэгээд нөгөө Солонгос гэдэг юм уу арай чанартай материалтай барих гэсэн нь ялагддаг ийм л зүйл байгааг арилгах юм бол барилгын стандартын зураг төсвийг боловсронгуй болгох асуудал байх гэж. Жишээлбэл сая манай суман дээр ийм асуудал болж байгаа юм л даа. Соёлын төвийн байшин баригдсан байгаа юм. Тэгээд баригдаад яг дуусах шатанд нь ороод ирэхээр энэ зуухыг нь гадна талд байрлуулна гэж байгаа юм. Зураг төсөвтөө болохоор зуух нь дотроо гэтэл тэрийг зураг төсөв нь одоо яам нь байдаг юмуу экспертиз нь яг хүлээгээд авчихсан байгаа шүү дээ. Тэгсэн мөртөө яг төгсгөлийн шатанд нь ирэхээр зуухыг нь гадагш нь гарга гэх мэтийн яг энэ зураг төсөв стандартын асуудал бол Монголд шийдэгдээгүй байгаа юм. Энийг бас бид нар анхаарах шаардлага байгаа юм.

Гуравдугаарт энэ барилгуудыг хэн хүлээж аваад байна гэдэг асуудлыг бид нар анхаарах ёстой. Жишээлбэл сургуулийн байшин цэцэрлэгийн байшинг үзье. Чанаргүй барьчихаж байгаа. Гэтэл тэрийг хэн хүлээгээд авч байгаа юм. Мэргэжлийн хяналт хүлээгээд авчихаж байгаа шүү дээ. Нөгөө комисс нь гараад л гэтэл сургууль нь яаж ч чадахгүй л байгаа байхгүй юу. Чанаргүй сургуулийг зөрчил стандартаа зөрччихсөн тэр сургуулийг, сургууль дээр хамгийн их хянаж байгаа юм бол агааржуулалтын хоолой. Тэр нь төмрөөр хийдэг үнэтэй байдаг. Тэгээд баригдсан сургууль агааржуулалтын хоолойгүй баригдахаар сарын дараагаар эхлээд мөөгөнцөртөөд жилдээ бараг ахиад засвар хийх тухай асуудал орж байгаа юм. Тэгэхээр иймэрхүү мэтийн зүйлийг ялангуяа засахын тулд бол Мэргэжлийн хяналт энэ барилгын хяналтын байцаагч нарын асуудлыг л нэг цэгцлэхгүй бол тогтолцоог нь өөрчилж чадах нуу үгүй юу, энийг л их сайн бодох хэрэгтэй.

Чанаргүй байшингуудыг чинь хүлээж авчихаад байна шүү дээ. Зөвшөөрөлгүй байшингий чинь хүлээж авчихаад байна шүү дээ. Энийг ер нь яая гэж бодсон юм бэ? Бас л хүн байж л байна тэр хүн өөрчлөгдөх үү. Өөр газар очлоо гээд дахиад л хүлээгээд авчихна шүү дээ. Дахиад л нөгөө сүлжээ нь явна. Ямар сүлжээ байна гэхээр зураг төсвийг нь нэг нь хийдэг, үнэтэй төсвөөр хийж өгдөг. Тэгээд энэ дээр манайхыг шалгаруулаарай гэдэг ийм бизнес л байгаа байхгүй юу. Тэгэхээр энэ зураг төсвийн асуудал стандарт энэ байшин хүлээж авч байгаа комиссын асуудал энэ тэрийг нэг мөр авч шийдсэн. Би зүгээр ийм санал тавих гээд байна л даа. Тогтоолын төслийг харахаар хөдөлмөр хамгаалал, аюулгүй байдлын талаар гарах гэж байгаа юм шиг. Тэгсэн мөртөө доторхийг нь уншихаар ерөөсөө барилгын салбарын өнөөдрийн үүсээд байгаа нөхцөл байдлыг ер нь нийтэд нь авч үзье гэсэн юм биш үү.

Тийм байгаа бол тогтоолынхоо агуулгыг жоохон өргөн хүрээтэй болгоод барилгын салбарт авах зарим арга хэмжээний тухай гэх юм уу? Тэгээд явна гэж үзэх юм бол саяын миний асуугаад байгаа энэ мэтийн зүйлийг оруулах хэрэгтэй. Тэгэх юм бол салбарын эрх ашгийг хөндөхгүй улсууд нь хүлээгээд авчихаж байна шүү дээ. Нөгөө сүлжээнд нь орчихсон. Нөгөө зураг төсөв юун дээр нь ажилладаг улсууд нь буцаагаад хүлээгээд авчихаж байгаа байхгүй юу?

**Ж.Батзандан :** -За Ц.Даваасүрэн гишүүнд дахиад тайлбарлая сүүлд орж ирсэн.

Ажлын хэсэг маань хоёр үндсэн асуудлаар байгуулагдсан.

Нэгдүгээрт Барилгын тухай хууль тогтоомжийн хэрэгжилт.

Хоёрдугаарт Хөдөлмөрийн аюулгүй байдал, эрүүл ахуйн хууль тогтоомжийн хэрэгжилтийг хянах хэрэгжилтэнд үнэлэлт, дүгнэлт өгөх ажлын хэсэг гэж. Энэ чиглэлдээ дүгнэлтээ гаргасан байгаа. Улсын Их Хурлын Үндсэн чиг үүрэг бол хууль батлах, баталсан хуулийн хэрэгжилтийг хянах, хяналтын чиг үүргээ ажлын хэсгээр дамжуулж хийсэн гэсэн үг.

Дүгнэлтэн дээрээ тулгуурлаад одоо Засгийн газарт үүрэг өгөх гэж байна. Засгийн газрын үндсэн чиг үүрэг бол хуулийн хэрэгжилтийг хангах одоо Засгийн газар наад барилгын тухай хууль чинь хэрэгжихгүй байна. Хөдөлмөрийн аюулгүй байдал эрүүл ахуйн хуулийн хэрэгжилт чинь ноль байна. Одоо эрх зүйн орчноо өөрчил хуулийн хэрэгжилтээ хангаж ажилла гэдэг үүргийг Засгийн газарт Улсын Их Хурлын тогтоолоор бид өгүүлэх гэж байгаа юм.

Барилгын асуудал тэр талаар ярилцана аа. Би энэ дээр нэмээд яръя. Тогтоолын төслийг манай Байнгын хороо, өнөөдрийн онцлог нь хоёр Байнгын хороо хамтарч хуралдаж байгаа юм. Хоёр Байнгын хороо хамтарч хуралдуулах гэж нилээд ажил болсон. Их Хурлын дарга бол эхлээд Эдийн засгийн байнгын хороо руу шилжүүлсэн. Эдийн засгийн байнгын хороо ярилцаж байгаад Нийгмийн бодлогын байнгын хороог оруулж ирэх ёстой гэж үзээд ингээд нилээд цаг хугацааны дараа хоёр Байнгын хороо өнөөдөр хуралдаж байгаа юм. Барилгын асуудал яригдаж байгаа учраас би барилгын сайд хүрэлцэн ирсэн маш их баярлаж байна.

Хөдөлмөрийн аюулгүй байдал, эрүүл ахуйн орчин уул уурхай дээр маш их зөрчилддөг. Би уул нь уурхайн сайдыг энд хүрэлцэн ирсэн бол маш их баярлах байсан. Хөдөлмөр хамгааллын асуудал, нийгмийн хамгааллын асуудал яригдаж байгаа учраас Нийгмийн хамгааллын сайд ирсэн бол би маш их баярлах байсан. Өнөөдөр харамсалтай нь сайд нар маань өчнөөн Байнгын хороонд хамаарагддаг, өчнөөн их ачаалалтай ажлаа хийхгүй байна. Ийм чухал юман дээр сайд нар нь ирэхгүй байгаа учраас би бол ач холбогдол өгөхгүй байна гэж ойлгож байгаа. Тэгэхээр би бас сайд нөхдүүд энэ Засгийн газар энэ асуудалд ач холбогдол өгөөч ээ. Өдөр бүр нэг хүний аминд хүрээд байна энэ хууль эрх зүйн тогтолцоо чинь. Энэ буруу яваад байгаа ажил чинь. Энийгээ өөрчил гэж би хэлээд байгаа юм. Зайлшгүй Улсын Их Хуралд тогтоол гаргах ёстой. Улсын Их Хурал Засгийн газарт үүрэг өгөх ёстой. 2013 оны үйлдвэрлэлийн улирал эхлэхээс өмнө хууль, эрх зүйн орчноо бид шинэ түвшинд гаргах ёстой. Энэ Засгийн газрыг шахаж ажиллуулах ёстой. Хэрвээ энийг шинэ түвшинд гаргаж ирж чадахгүй бол энэ Засгийн газартай хариуцлага тооцох ёстой. Ингэж байж юм өөрчлөгдөнө. Нэг талаас мэргэжлийн хяналтын байгууллагууд тэр хууль зөрчөөд баригдсан барилгуудад зөвшөөрөл өгчихдөг гэж үнэн. Эцсийн дүндээ тэрний ард авлига байгаа юм.

Шалгалтын дүнд тодорхой харагдаж байгаа юм. Ерөнхий архитектортой бид уулзаж үзсэн. Тэр Тэнгис кино театрын хажууд баригдаж байгаа барилга өгөгдсөн зөвшөөрлийнх нь газрын хэмжээ бол 16х24 барилгын компани нь 36х24-өөр ч билүү хоёр дахин томруулаад барьчихсан байгаа юм. Энийг мэдэж байсан. Мэдэж байсан ч мэдээгүй юм шиг өнөөдрийг хүртэл явсан учраас хүний аминд хүрч байгаа юм. Энэний цаана авлигал байгаа. Энэний цаана албан тушаалын гэмт хэрэг байгаа. Монголын төр албан тушаалтнууд авлигын өмнө бөхийчхөөд байгаа гэдгийг бид харж байгаа. Тийм учраас тогтоолын төсөлд Авлигатай тэмцэх газар дээр тусгай ажлын хэсэг байгуулаад барилгын салбар хөдөлмөрийн аюулгүй байдал, эрүүл ахуйн хууль тогтоомжтой холбоотой. Энийг хэрэгжүүлэх үүрэгтэй чиг үүрэг бүхий албан тушаалтнуудын гэмт хэргүүд авлигын хэргийг илрүүл, арга хэмжээ ав гэдэг чиг үүргийг бас өгч байгаа юм. Тэгэхээр Даваасүрэн гишүүний хэлж байгаа бол үнэн.

Нилээд өргөн хүрээнд тогтоолын төсөл гаргаж авбал сайн. Гэхдээ Улсын Их Хурлын даргын захирамжаар байгуулагдсан энэ ажлын хэсэг захирамж бол хоёр Үндсэн хуулийн хэрэгжилтийг хянахад чиглэгдсэн. Би өөрөө хувь хүнийхээ хувьд хуульч хүнийхээ хувьд Улсын Их Хурлын гишүүний хувьд газрын харилцаатай холбоотой хуулийн хэрэгжилтийг хянамаар байсан. Тендерийн хуулийн хэрэгжилтийг хянамаар байсан. Тэр битгий хэл Төрийн хяналт, шалгалтын хуулийн хэрэгжилтийг хянамаар байсан. Харамсалтай нь ажлын хэсэгт өгсөн чиг үүрэг, захирамжаар олгогдсон Төрийн хяналт, шалгалтын тухай хуулиар олгогдсон эрх хэмжээ маань зөвхөн энэ хоёр хууль руу чиглэсэн гэдгийг хэлмээр байна.

**З.Баянсэлэнгэ :** -За тэгэхээр өнөөдөр хоёр Байнгын хороо маань хуралдаж байгаа. Энэ Байнгын хороон дээр хуралдах гол санал, асуулга маань энэ Улсын Их Хурлын тогтоол гарах уу төсөл хэлбэрээр тийм ээ. Хоёр Байнгын хорооны тогтоол гараад явах уу гэдэг дээр санал хураах шаардлагатай болж байгаа байхгүй юу.

**Д.Бат-Эрдэнэ :**-Бакей гишүүний санал ирсэн байна уншчих уу. Энэ тогтоолын төслийг албан ёсоор өргөн бариагүй байна. Дахин өргөн бариад хэлэлцээд явахад цаг алдах тул энэ тогтоолыг хоёр Байнгын хорооны хамтарсан тогтоол хэлбэрээр гаргавал яасан юм бэ? Ийм тогтоолын төслийг хоёр Байнгын хороогоор дахин нэг удаа сайн хэлэлцээд гарах саналтай байна гээд Их Хурлын гишүүн Бакей саналаа өгч байна.

**З.Баянсэлэнгэ :** -Одоо Их Хурлын тогтоол хэлбэрээр явах юм бол хуулийн төсөл өргөн барьж байгаа шат дарааллаар явах болчихоод байгаа байхгүй юу.

**Ж.Батзандан :** -Би бол Их Хурлаас хамгийн хүний Монгол Улсын Үндсэн хуулинд заасан хүний амьд явах, эрүүл аюулгүй орчинд амьдрах эрх, эрх чөлөө зөрчигдөөд байгаа өдөр болгон зөрчигдөж байгаа онцгой нөхцөл байдал Монголд үүсээд байгаа Учраас Улсын Их Хурал тогтоол гаргах би ёстой гэж бодож байна.

Өндөр түвшинд зохицуулалт хийж Засгийн газарт үүрэг өгөх ёстой. Засгийн газар энэ хоёр асуудал дээр анхаарлаа маш хүчтэй хандуулах ёстой. Богино хугацаанд яаралтай арга хэмжээ авах ёстой. Барилга хот байгуулалтын яам ажлаа хийгээд эхэлснийг би мэдэж байгаа. Засаг дарга хот ажлаа хийгээд эхэлснийг би мэдэж байгаа. Мэргэжлийн хяналтын байгууллагууд зарим арга хэмжээ аваад эхэлснийг би харж байгаа. Тэгэхдээ илүү хүчтэй ажилд 13 оны барилгын улирал эхлэхэд бид өөр түвшинд гарсан байх ёстой гэдгийг би хэлмээр байна. Тийм учраас Улсын Их Хурлын түвшинд зохицуулалт хийж өгөх ёстой, чиг үүрэг өгөх ёстой гэж ойлгож байна.

**З.Баянсэлэнгэ :** -За Ц.Даваасүрэн гишүүн.

**Ц.Даваасүрэн :** -Тэгэхээр Батзандан гишүүнээ ийм л дээ. Байнгын хорооны тогтоол гаргаж болно. Байнгын хорооны тогтоол чинь бас нийтээр дагаж мөрдөх шийдвэр байхгүй юу. Их Хурлын шийдвэр байхгүй юу. Тийм учраас Засгийн газар энийг биелүүлэх ёстой. Өнөөдөр манай дээр ямар учир дутагдал байна гэвэл Байнгын хороонууд яг тэр хяналтын чиг үүргээ гүйцэтгэж чадахгүй байгаа байхгүй юу. Тэрнээс биш Байнгын хороо чинь өөрөө тогтоолоо гаргана. Тэгээд хяналтаа тавих үүрэг нь Байнгын хороонд байгаагаас биш Их Хурлын даргад байхгүй. Тийм учраас Байнгын хороо тогтоолоо гаргаад тэгээд улирал тутам хагас жил тутам сайд нарын тайланг сонсож байх ёстой шүү дээ. Дэг дээр байж байгаа. Энэ чиг үүргээ хэрэгжүүлээд явах юм бол Байнгын хорооны тогтоол хангалттай шийдвэр гэж үзэж байна. Тэгээд ёстой нөгөө хагас жилээр нь л одоо үүргийнхээ дагуу тайланг нь аваад сонсоод яваад байх бололцоо байна.

Үнэхээр хоёрхон чиглэлээр хязгаарлагдаж байгаа юм бол надад ийм санал байна. Барилгын салбарын эрх зүйн орчин хөдөлмөр хамгаалал аюулгүй байдлын талаар авах зарим арга хэмжээний тухай гээд тэгвэл эрх зүйн орчин гэж байсан юм байна шүү дээ. Тэгвэл тэр үгийг нь оруулаад явчихвал яасан юм бэ. Тэгэхгүй болохоор энэ дээр зөвхөн хөдөлмөр хамгаалал аюулгүй байдлын хүрээнд юм шиг ойлгогдоод тэгсэн мөртөө өөр асуудлууд орж ирж байгаа юм шиг харагдаад байна.

**О.Баасанхүү :** -Улсын Их Хурлын хэмжээнд авч үзэх үү? Байнгын хорооны хэмжээнд авч үзэх үү гэдэг асуудал ярьж байгаа. Зүгээр Улсын Их Хурлын хэмжээнд авч үзэх нь яг тэр журмаараа тэр журмыг нь тэр чигээрээ явуулвал нэг цаг алдахгүй л дээ. Энэ бол төсөл хийгээд санал өгөөд ингээд явчихна. Хоёр өдрийн л ажил байх. Би бол тэгж бодож байна. Улсын Их Хурал дээр хэлэлцэж байгаа энэ асуудлыг ард түмэн бас харахыг хүсэж байгаа байх л даа. Хэний барилга хэний байшин хэний одоо юу байгаа гээд яагаад гэвэл 76 чинь бас нилээд хэд нь ашиг сонирхолтой нөхдүүд сууж байгаа байхгүй юу. Тэр байшингийн ард тэгэхээр тэр Байнгын хороо гэхээсээ илүү Засгийн газарт Байнгын хороо үүрэг өгөх чинь өөрөө утгагүй байхгүй юу. Улсын Их Хурал шууд Засгийн газарт үүрэг өгөөд Улсын Их Хурлын тогтоолынхоо Улсын Их Хурлаас батална гэдэг чинь хуулийн хэмжээний болж байгаа юм. Байнгын хорооны хэмжээ гэхээр чинь захирамж буюу ний нуугүй хэлэхэд үйлчлэлийн хэмжээ арай буурч байна гэсэн ойлголт харагдаад байна л даа. Тэгэхээр би бол өнөөдөр юу гэж үзэж байна гэвэл маш хүчтэй эхэлсэн энэ барилгатай холбоотой асуудал харин хүчгүй л яваад байна. Үнэхээр нүд хальтармаар юм явж байна шүү дээ. Өнөөдөр бид нар мэдэж байгаа шүү дээ.

Манай энэ явж байгаа ажлын хэсэг дотор ч гэсэн маш сонин нөхцөл байдлууд гарч ирсэн. Тийм учраас би өнөөдөр юу гэж үзээд байгаа вэ гэхээр энэ тогтоолыг одоо Улсын Их Хурлын тогтоол болгож оруулъя гэсэн байдлаар санал хураагаад зүгээр яахав тодорхой хэмжээний юу байх юм бол техникийн шинжтэй асуудлууд байгаа бол тэрийг засаж сайжруулаад ингээд энэ юунууд бол шийдчихэж болох байх гэж үзээд байна. Зүгээр ажлын хэсэг бол үнэхээр тодорхой хэмжээний зөрчлүүдийг илрүүлсэн байгаа. Түрүүнд хэллээ. Үндэсний аюулгүй байдалд шууд харшлах асуудал яригдсан байгаа. Усны ундарган дээр 25 давхар байшингийн асуудал яригдсан байгаа. Тэр битгий хэл төрийн сайд нь хууль бус байна гээд шүүх дээр яг хэлэлцэх гэхэд нь өргөдлөө авангуутаа дахин хэлэлцэхээргүй болгоод тавьчихсан асуудал байгаа байхгүй юу.

Гэх мэтчилэн ойлгомжгүй зүйл даанч бид нар нөгөө шалгадаг хүмүүс биш тогтоодог хүмүүс биш учраас Авлигатай тэмцэхийг ажлын хэсэг гарга гэсэн дээрээс нь бүхэл бүтэн одоо сургуулийн хашааг арван хэдэн талаас нь идчихсэн асуудал хүртэл байж байгаа шүү дээ тийм учраас Их Хурлын тогтоолын дагуу ажлын хэсгүүд гарах байх. Байнгын хорооны тогтоолын дагуу ажлын хэсгээс Их Хурлын тогтоолын дагуу ажлын хэсгүүдийг нь гаргуулвал гаргуулаад Их Хурлын тогтоол хэрэгжүүлэхээр илүү детальчлаад явуулах бололцоо байна л даа. Өнөөдөр энэ хурлын ирц ч гэсэн их цөөхөн байгаа биз дээ. Энэ чинь бид нарын өнөөдрийн яриад байгаа хоёр Байнгын хороо мөртөө хэдэн хүн сууж байна. энэ чинь нөгөө ашиг сонирхлын зөрчлийг чинь харуулаад байгаа байхгүй юу. Ардын нам, Ардчилсан намын аль аль нь энэ байшингийн ард байгаа гэж би хардаж байна. Тийм ч боломж байгаа.

**Ж.Батзандан :** -Би энэ яагаад Улсын Их Хурлын түвшинд тогтоол гаргах ёстой вэ гэдгийг би гурван зүйлээр тайлбарлая. Яагаад гэхээр ажлын хэсэг байгуулах захирамж, шийдвэр Улсын Их Хурлын даргын түвшинд гарсан нэгдүгээрт.

Хоёрдугаарт барилгын салбартай Хөдөлмөрийн аюулгүй байдлын тухай хууль тогтоомж зөрчигдсөнтэй холбоотойгоор хүний алтан амь эрсдэж байгаа. Энэ бол Үндсэн хуулийн Монгол Улсын Үндсэн хуулинд амьд явах эрүүл аюулгүй орчинд явах эрхийн асуудал. Энэ чухал асуудлыг Их Хурлын түвшинд бид ярих ёстой. Их Хурлын түвшинд бид зохицуулж өгөх ёстой гэж бодож байна.

Гуравдугаарт би яагаад Их Хурлын түвшинд шийдвэр гаргаж байгаа вэ гэхээр Авлигатай тэмцэх газарт үүрэг өгч байгаа юм. Тогтоолоор авлигатай тэмцэх газарт үүрэг өгөөд ажлын хэсэг байгуулаад энэ барилгын салбарын ард байгаа авлигал хээл хахуулын гэмт хэрэг шалга гэдэг үүргийг өгч байгаа юм. Тэгэхээр Байнгын хороо бол жулдана. Өнөөдөр хар Байнгын хорооны хурал дээр сайд нар нь хүртэл ирэхгүй байна. Ц.Даваасүрэн гишүүнээ, энд хэрвээ сайд нар нь ирчихээд байсан бол ач холбогдлыг өндөр түвшинд өгч байгаа бол хамаа алга Байнгын хорооны тогтоол шийдвэр ....

**Ц.Даваасүрэн :** -Байнгын хороо чинь Их Хурлын бүтцээ нөхдөө. Бид нар өөрсдөө юмаа ойлгохгүй яваад байна шүү дээ. Хамгийн хүчтэй бүтэц чинь Их Хурал дотор ажиллах бүтэц чинь Байнгын хороо. Та нар дэгийнхээ тухай хуулийг хар. Тэр сайд нарыг авч ирээд энд суулгаад тэгээд тэр хяналтыг нь тавиад шийдвэр гаргах бүтэц чинь Их Хурлын Байнгын хороо. Байнгын хорооны тогтоол гэдэг чинь Их Хурлын шийдвэр шүү дээ. Тэр ирцийн асуудал бол харж үзэх ёстой. Хурлаа бүрдүүлэхдээ ирцтэй хуралдаж байх хэрэгтэй. Тэрний биш Байнгын хороо жул гээд сууж байдаг Их Хурлын гишүүн байж болохгүй нөхөд өө. Энэ чинь Их Хурал дотроо бидний хамгийн том бүтэц бол Байнгын хороо. Байнгын хороо чинь энэ арга механизмаа хэрэгжүүлэх бүтэц чинь байхгүй юу.

**Ж.Батзандан :** - Даваасүрэн гишүүнээ би танд зөвлөгөө өгье. Та Байнгын хорооныхоо шийдвэрүүдийг гаргаад яваарай, бид ажлын хэсгийнхэн Их Хурлын түвшинд Монгол хүний амь, нас эрүүл мэндтэй холбоотой асуудлыг яримаар байна.

**Д.Бат-Эрдэнэ :** -Та хоёр больчих саналыг нь хураагаад л шийдчихнэ шүү дээ.

**Ц.Даваасүрэн** : -Би үгээ хэлж болно. Та дуугүй байж бай Их Хурлын гишүүний хувьд. Тэрийг нь зохицуул л даа та нар хурлаа удирдаж байгаа юм бол. Би ярьж дуусаагүй байна шүү дээ. Их Хурлын чинь энэ бүтэц энэ үйл ажиллагааг явуулдаг юм чинь Байнгын хороо тийм учраас бид нар Байнгын хороогоо ажиллуулж чадахгүй байнгын хороогоо жул гэж сууж байгаа бол өөр ямар бүтэц энэ Их Хуралд чинь байгаа юм. Албан ёсны бүтэц чинь энэ байнгын хороо шүү дээ.

**Ж.Батзандан :** - Улсын Их Хурал хууль баталдаг.

**З.Баянсэлэнгэ :** -Битгий мэтгэлцээд бай энэ чинь ямар маргалдаад байх юм байгаа биш. Гишүүд маань энэ дээр хоёр Байнгын хорооны тогтоол гарах уу, Их Хурлын тогтоол гарах вэ гэдэг дээр та нарын саналыг авъя гэсэн юм. Тэрнээс биш Байнгын хороо нь жижиг үү, том уу гэдэг асуудал энд ярих нь чухал биш. Хамгийн гол нь зөрчлийг арилгуулах тал дээр Засгийн газар чиглэл өгөөд шаардлагатай гэж үзэх юм бол тогтоол гаргаж болно. Тогтоол нь өөрөө Их Хурлын шийдвэр байдаг байхгүй юу. Тэр үүднээсээ процедурын хувьд хурдан яваасай гэдэг үүднээс ингэсэн юм. Хэрэв заавал Их Хурлаар мэдээж энэ нэгдсэн чуулганаар ярилцаж асуудлыг нилээд хурцатгаж ажлын хэсэг маань хир үр дүнтэй ажилласан бэ гэдгээ нэгдсэн чуулганаараа оруулаад гишүүдтэйгээ ярилцаад ингээд явъя гэж байгаа бол санал аваад л шийдчихье. Тэгэхээр зэрэг гишүүдээ дуудъя. Ууганбаяр аа.

**Ц.Баярсайхан :** - Би санал хэлэх үү. Ажлын хэсгийн маань ажилласан шийдвэр бол Монголын төр өөрийнхөө алдааг засаж байгаа хэлбэр. Мэдээж энэ буруутай этгээдүүдэд хариуцлага тооцох тэр механизмын талаар бол саналуудаа өгчихсөн байна шүү дээ. Энэ бол уг нь улс төр бас нэг талаасаа биш байгаа юм. Тэгэхээр өмнө нь тэр газрыг замбараагүй олгосон, хээл хахуулын замаар олгосон энэ газар чинь нөгөө буруу олгосон юм чинь буцаад л ийм хүнд юу учруулж байгаа байхгүй юу. Хээл хахуулиар авсан тэр газрыг чинь өнөөдөр тэр хүн яаж ч чадахгүй байна. Бусдад дамжуулж олон зарчихсан газар дээр юм барина гэхээр барилга нь үнэтэй болдог. Барина гэхээр тэрэн дээр чинь мэргэжлийн компани тэрэн дээр чинь юм барьж чадахгүй. Яагаад гэвэл тэр чинь борлогдохгүй байна шүү дээ. Тэгэхээр мэргэжлийн бус ч гэдэг юмуу ийм юм орох үүд хаалга болчихоод байгаа байхгүй юу. Шийдвэр уг нь хурдан гарах талаасаа бол хэрэгтэй тэгэхээр уг нь бол Байнгын хороодууд энэ тогтоолын төслөө хэлэлцэхдээ шийдвэрээ яаж гаргах гэдэг хуулийнхаа заалтыг харж юу яасан байхгүй юу. Эсвэл өргөн барихгүй бол болохгүй юм байна гэхээр өргөн барихаар хэлэлцэх эсэх шийднэ.

Нэгдүгээр хэлэлцүүлэг гээд ингээд цаг хугацааны хувьд бол одоо магадгүй энэ төсөв хэлэлцээд чуулган завсарлах юм бол энэ хугацаанд амжихгүй болчихож магадгүй. Байнгын хорооны тогтоол хэрэггүй Их Хурлаар оруулъя гэвэл Улсын Их Хурлын хуулийн 22.2-оор бол Байнгын хороо өөрөө тогтоол санаачилчхаж болж байгаа юм. Тэгээд тэр заалтыг аваад хэргэлчихвэл, одоо шууд чуулганы хуралдаанд оруулаад л анхны хэлэлцүүлгээр оруулдаг тийм горим бий л дээ. Тэрийгээ нэг судалж үзвэл яасан юм бэ? Тэгэхээр 22.2-оор бол харъяалсан байгууллага Улсын Их Хурлаас тогтоол гарах шаардлагатай бол Байнгын хороо тогтоол санаачилна гэж байгаа байхгүй юу. Тэгэхээр Их Хурлын захирамжаар байгуулагдсан ажлын хэсгийн дүгнэлтийг шаардлагатай гэж үзсэн тогтоолондоо хавсруулж ойлгох юм бол 22.2-оор одоо шууд хоёр Байнгын хороо тогтоолоо санаачлаад Их Хуралд оруулчихаж болж байгаа юм. Энэ нь бол шийдвэр түргэн гаргах гарц нь байхгүй юу. Тэгэхгүй өргөн барина гэх юм бол өргөн барих процедур чинь нилээд сунжирна. Өргөн барих юм бол магадгүй Засгийн газрын санал авах тэр рүүгээ явна. Тэр нь 30 хоног гээд ингэхээр цаг хугацааны хувьд бараг өргөн барьж байтал чинь бидний эхний хуулиуд өргөн баригдана шүү дээ.

**С.Одонтуяа :**- Баянсэлэнгэ гишүүнээ энэ дээр нэг санал хэлье. Бид нар Байнгын хороо цөөхөн хүнтэй байна ач холбогдол өгөхгүй байна гэдгээр шалтгаалж Байнгын хорооны тогтоол гарахгүй заавал Их Хурал гэж ярих нь бол буруу байх. Бид энэ Байнгын хороог сайн ажиллуулдаг, байнгын ажиллагаатай идэвхитэй үйл ажиллагаатай болгох тэр журмаар нь л ажиллах ёстой. Тийм учраас Байнгын хороо тогтоолоо гаргаад энэ дээрээ ажлын хэсэг бүх зүйл нэгтгэж явсан цаг хугацааны хувьд ч юу Байнгын хорооныхоо үйл ажиллагааг эрчимжүүлэх ёстой. Одоо ач холбогдол өгч сурах ёстой. Тэгэхгүй бол Байнгын хороо нь ийм маягаар ажиллаад бүх зүйлээ дээшээ шидээд байх юм бол ажил бол явахгүй.

**О.Баасанхүү :** - Тэгэхээр Монгол Улсын Ерөнхийлөгч тэр барилгын ослын болоод нас барсан гэр бүлийг авахдаа энэ бол Үндэсний өдөр болгосныг та бүхэн санаж байгаа юм. Өөрөө хэлэх юм бол эрүүл аюулгүй одоо орчинд амьдардаг өдөр болгоё гээд энэ өдрийг Монгол Улсын Ерөнхийлөгч санаачилсан байгаа энэ үед Улсын Их Хурлаас өнөөдөр тогтоолыг гаргах юм бол өнөөдөр бол утгаараа уг нь нийцэж байгаа юм. Тэрнээс биш Байнгын хорооны өдөр тутмын ажлын нэг хэсэг байдлаар авч үзэх юм бол энэ бол өнөөдөр Монгол Улсын Хэмжээнд нилээд тийм сонин байдал үүсгэнэ. Яагаад вэ гэх юм бол өнөөдөр үнэхээр энэ Их Хуралд сууж байгаа 76-ийн нилээд хэд нь ашиг сонирхлын энэ барилгын зөрчлийн ард дахь ашиг сонирхлын зөрчилтэй хүмүүс сууж байгаа байхгүй юу. Тийм учраас Их Хурал өнөөдөр Байнгын хороонд тогтоол өгсөн нэрээр ингээд нөгөө асуудлаа орхигдуулна гэж үзэж байна.

Хоёрдугаарт нь Авлигатай тэмцэх газрыг ажлын хэсэг байгуулах тогтоолыг энэ Байнгын хорооны чиг үүрэгт бас байх уу, үгүй юу хэлэхэд хэцүү байна. Уг нь бол миний бодлоор бол Их Хурлын байгууллага гэдэг утгаар нь Улсын Их Хурал дээр аваад дээрээс нь өнөөдөр Улсын Их Хурлаар Авлигатай тэмцэхийн ажлыг нь сонссон бол өнөөдөр уг нь хэрэгтэй байсан. Процедурын асуудлыг хурдан хийх үү, удаан хийх үү гэдэг чинь ерөөсөө хүсэл сонирхлын асуудал шүү дээ.

Бид нар хурдан хийе гэдэг тогтоолуудаа нэг өдрийн дотор авч ирээд Их Хурал дээр батлуулаад л явж байгаа шүү дээ. Орон нутгийн сонгуулийн тухай хууль ч гэдэг юмуу, ер нь бол санаачилсан юмаа 30 минутын дотор ч өргөн барих боломж бид нарт байдаг. Зүгээр энийгээ 30 хоног болгоод удааж байгаа бол ард түмэн тэрийг удаах сонирхолтой байсан юм гэж харах байна. Тийм учраас энийг Их Хурлын тогтоолоор шийдвэрлээсэй гэж хүсэж байна. Нэгэнт энэ ирцийг бүрдүүлэхгүй алга болчихлоо. Ийм л байдал болж байна л даа. Тэгэхээр ирцээ бүрдүүлж байгаад л шийдэхээс өөр аргагүй боллоо л доо.

Нөгөө талд нэг Өргөдөл, гомдлын байнгын хороо хуралдаад байна шүү дээ.

Яг одоо санал хураах бололцоогүй нэг Байнгын хорооны ирц ч байхгүй байна шүү дээ. Одоогийн байгаагаар бол. 9-10 хүн байж Байнгын хорооны хурал хийнэ гэдэг одоо ингээд ийм байхгүй байхад 2 Байнгын хороог төлөөлж санал хураана гэдэг бол өөрөө бас зарчимгүй л дээ. Орж ирсэн хүмүүсийг эсрэг санал хураасан гэж үзээд тэгээд санал хураах уу. Эргэж орж ирэх тухай биш.

**Л.Энх-Амгалан :** -Нэг гишүүн дэг зохиогоод байж болохгүй шүү дээ. Орж ирсэн нь дэмжиж байна гээд гарч болдог л байхгүй юу.

**О.Баасанхүү :** -Гараад явсан гэдэг чинь өөрөө сайн дурын үндэслэл гэж ойлгоод байгаа шүү дээ. Дэмжиж хэн хэлсэн үү биш. Хэрвээ дэгээрээ ярих юм бол байхгүй байгаа бол эсрэг гэж үзэх бололцоотой байдаг дэгийн тухай хууль байдаг шүү.

**Д.Ганбат :** - За О.Баасанхүү гишүүнээ таны яриад байгааг бараг дэмжиж байна. Их Хурал дээр чинь нөгөө ирцээ бүрдүүлчихээд гараад явсан байхад эсрэг санал хураалгаад явж байгаа шүү дээ. Тэр жишгээ хараад явчихъя л даа. Тэр нь зөв байх одоо саналаа хураая. Ингээд эцэс төгсгөлгүй яваад байж болохгүй. А.Бакей гишүүний саналаар санал хураачих уу. З.Баянсэлэнгэ дарга аа.

**З.Баянсэлэнгэ :** -Бакей гишүүний саналаар хоёр Байнгын хорооноос тогтоол гаргахыг дэмжиж байгаа гишүүд гараа өргөнө үү. 13-6 за дэмжигдсэнгүй. Тэгэхээр хуучин төслөөрөө Монгол Улсын Их Хурлын тогтоолын төсөл хэлбэрээр орох нээ. За доторх хэл найруулгын нэмэх асуудлыг ажлын хэсэгт нь даалгаад өргөн барихаар орж байна Байнгын хорооноос. Байнгын хорооны хуралдаан өндөрлөснийг мэдэгдье.

***Хуралдаан 12 цаг 30 минутад өндөрлөв.***

**Соронзон хальснаас буулгасан:**

ХУРАЛДААНЫ ТЭМДЭГЛЭЛ

ХӨТЛӨГЧ П.МЯДАГМАА